text:
Tala mai le Fono Faitulafono
PASIA SENATE PILI FAASA AI SUIGA MOLI TAAVALE
Ua pasia e le Senate sa latou pili tau faaofi e faasa ai le toe faia o nisi suiga i moli taavale, e ala i le faapipiiina lea o nisi moli faaopoopo i moli na aumai ai le taavale mai lona tino na fausia mai ai.
O lenei tulafono taufaaofi ua lagolagoina ai le tele o faasea mai le atunuu e aofia ai foi ma nisi o taitai, i le tele lea o ituaiga moli taavale eseese ua maitauina i luga o le alatele i le taimi nei, aemaise lava i le taimi o le po.
O lenei tulafono taufaaofi na faaulufaleina e le afioga i le alii Senatoa ia Malepeai Setu, ma o le taeao ananafi na faitau muamua ai i luma o le maota o sui.
O le tulafono lenei, sa pasia i le tauaofiaga na maea atu nei, peitai sa toe taofia ona o nisi o suiga sa manaomia le toe tuu ai i totonu.
TEENA FAIPULE FINAGALO SENATOA
E le’i tuu mamaina e le maota o sui le faaiuga a le Senate lea ua faia i a latou suiga i le pili tupe a le Senate 32-26, ina ua tasi moemoe le faaiuga alemaotaosuiiletaeaoeteenalefinagaloole Senate. O le finagalo o le Senate e pei ona fulisia i ai le maota, ia latou teena suiga a le maota o sui sa faia i le latou pili tupe ua uma ona pasia.
Na pasia e le Senate ana pili tupe e lua o le $3 miliona e faatupe mai i Teugatupe o Taui mo Tagata Faigaluega, ma le lafoga e 2% e tuuina atu uma e fesoasoani ai mo le falemai o le LBJ, peitai na suia e le maota o sui e faapea, o le $3 miliona, o le a avea o se nonogatupe, ae faaaoga le lafoga 2% e toe totogi ai le nonogatupe lea, o le tupe e totoemaiai,oleaaveleisi50%ilefalemaiae alu le isi 50% i le teugatupe lautele a le malo.
O le finagalo o le Senate, ia teena suiga a le maota o sui ae toe faafoi le tino o le pili i le tulaga sa faaulu ai, peitai ina ua tuuina atu i le maota o sui le finagalo lea o le Senate, sa latou teena i le taeao ananafi.
Saunoa le fofoga fetalai ia Savali Talavou Ale e faapea, afai ua finagalo le SEnate e teena suiga a le maota o sui, sa tatau ona faailoa atu ma se
manaoga mo le faia lea o se Komiti Teuteu iuna ia soalaupule ai le tulaga o le mataupu, peitai e foligamaieleoiaisefinagalooleSenateise komiti teuteu, e ui ua sauni le maota o sui mo se komiti teuteu ina ia foia ai lenei mataupu.
Ua talia foi la e le Senate le faaiuga a le maota osui,maoleitulae8:00iletaeaoneiolea feiloa’i ai loa Komiti Teuteu a maota e lua, e ui e na o le Senate lea ua maea ona tofia lana komiti teuteu, lea ua taitaifono ai Alo Dr. Paul Stevenson, o Velega Savali Jr ma Lualemaga Faoa.
O le aso Gafua lea ua faailoa mai e le falemai o le LBJ e amata faamamalu ai a latou siitaga o totogi, ina ua fiu e faatali mai se tupe fesoasoani mai le malo ma le Fono.
TULAFONO E FAAVAE AI MATAGALUEGA FOU TAU FESOOTAIGA
Ua i luma o le fono faitulafono se tulafono taufaaofi, e faavae ai le matagaluega fou ua taua o le Matagaluega Tau Fesootaiga ma Faamatalaga.
O lenei matagaluega e pei ona taua i le tulafono taufaaofi, o nisi o ana matafaioi e aofia ai le faia lea o ni fesootaiga ma nisi o malo o le lalolagi, i avanoa e faia ai fesootaiga faaonaponei, ina ia mafai ai ona faalautele le malamalama o tagata faigaluega a le malo.
O le paketi a lea matagaluega o le a tuuina atu i le fono mo le faamaoniaina mai, aua le faatinoina o ana galuega mo le tausaga.
O le vaiaso fou lea ua faatulaga e amata faia ai iloiloga a komiti a maota taitasi mo lenei tulafono, lea o le a fesiligia ai molimau a le malo i le tulaga o le matagaluega fou lenei.
Saunoa le alii kovana i luma o le fono ina ua tatalaaloaiailemasinanateanei,oletauaole matagaluega lenei o fesootaiga ma faamatalaga, o le a mafai ai ona tuu faatasia nisi o fesootaiga faaonaponei, ma faalautele ai le tomai o tagata faigaluega i auala e faaleleia ai fesootaiga.


c: text/html

text:
Fa’aigoa nofoaga fou Ocean Center
ia Tauese P.F Sunia
O le nofoaga fou o le malo lea na tatalaina i le aso ananafi i Utulei, lea ua faapitoa mo suesuega o le gataifale ma le sami, ua faaigoaina nei i le suafa o le alii kovana sa avea muamua ma taitai o le atunuu, tofa Tauese P. F. Sunia.
O lea tulaga na faalauiloa e le alii kovana, le matua ia Togiola Tulafono ina ua saunoa i le saunoaga autu e tatala aloaia ai lenei galuega tele, lea ua maea ona toe faafouina e le konekarate a le Fletcher Construction.
O le nofoaga lenei o le Convention Center o loo i tafatafa o le nofoaga tuai sa i ai le Rainmaker Hotele i Utulei, ma ua atoa uma i ai masini faaonaponei e faaaoga mo suesuega o le gataifale.
O le susuga Rev. Elder Lavata’i Fa’ataape na taitaia lenei sauniga faapitoa i se tatalo, ma ia faamanuiaina ai galuega uma o le a faia i totonu o lenei fale, ao molimauina e taitai o le malo, au valaaulia, aemaise ai sui o ofisa o le feterale ma le mamalu o le atunuu.
O le faletua ia Lefagaoalii Satele Sunia, le tausi o le tofa Tauese na ootiina le lipine e tatala ai lenei galuega tele, lea foi o loo faaigoaina o le Maota o Tautua mo le Gataifale.
O le faitoto’a fo’i o le maota i lona itu e ulufale ai, sa o’otia e le faletua o Maryanne Tulafono le lipine e tatala ai, ae o’otia fo’i e Lefagaoali’i Sunia le faitoto’a mo le ulufafo i le taimi lava e tasi. I totonu o le malu sa maofa tagata uma i le ulufale atu, oka se fa’ailo lapotopoto i lona ogatotonu, ua mae’a tafana i ai ata video e fa’aalia mo le maimoaga a le mamalu na aofia.
O i’ina sa fa’aalia ai le sao ma o se Fa’ailoga Fa’aletausaga” ua lautogia ai le tatou Kovana mai le Komiti Fa’afoe o le NOAA i le Iunate Setete atoa, aua ua fa’amaonia e i latou lona agaga tausoa ma tima’i i le aoga o fa’asao, galuega toe fa’aleleia o le siomaga, ma e mana’o e aofia Amerika Samoa i so’o se galuega fia fa’aleleia o tulaga o le suiga o le Tau i le lalolagi.
O le ata lea sa fa’aalia, ua iloga ai galuega sa aofia ai fo’i le afioga le Kovana Togiola Tulafono ma le Faletua ina ia utagia e lona Malo, taumafaiga uma ia toe fa’aleleia le si’omaga o lona malo ma le Iunaite Setete atoa. “O se tasi e i ai lona agaga i galuega uma e fa’aleleia ai sosia o le gatafaile ma ia tima’i tagata Samoa e mata’alia ma taofia faiga e afaina ai le si’omaga.”
I le maota i lona atoaga, o le a i ai Ofisa Fa’amaumau Fuainumera a le Matagaluega o Fefa’ataua’iga, le Ofisa ma Potu mo fa’alauiloaga o le Fagatele Bay National Marine Sanctuary ma o le a fa’atautaia ai le fa’alauiloaga o le US Coral Reef Task Force i le masina o Setema 2012.
O le fale lenei ua liua i se mata’aga matagofie mo le tatou malo ma ona tagata, sa fa’ato’a fausia i le tasuaga e 1970 ina ia fono ai le SPC na tatou talimalo ai. Na toe suia lea ma fa’afouina mo le fonotaga ma a’oa’oga mo le Tusiga Igoa a le tatou atunu’u i le 2000. Ina ua tapunia le Tusigaigoa 2000 na toe fa’aaoga lea o le fale lea e fa’atautaia ai galuega a le Fagatele Bay National Marine Santuary ma ua fa’asolo ane ai lava ina toe fa’aletonu le tulaga o le fale.
Fa’afetai ua toe a’e manumalo mai lea fo’i aseta a le Malo, ma ua va’aia ata o taulelei i le galuega ua fa’atino mai ai nei!
O le fa’atupega o lenei galuega atoa, na amata mai i tupe na toina mai le HUD a le Malo tele, ona fa’aopoopo mai lea i ai ma se vaega tupe mai le CDBG, toe aumai i ai ma se vaega tupe mai le ARRA po’o tupe toina mai polokalama a Peresetene Obama, ae fa’ai’u i le tinoitupe mai le polokalama a le Fagatele Bay National & Marine Sanctuary.

robotstxt: allowed

filter: keep


text:
Silia 40 faiaoga fou ua fa’a faigaluega Ofisa Aoga
Na fa’amaonia e le taitaifono o le Komiti o Aoga a le maota i le Aso Faraile na te’a nei e fa’apea, e tusa ai ma se latou fonotaga ma le Pulega o Aoga a le malo, ua fa’amaonia ai le silia ma le 40 faiaoga fou, na tau sa’ili mo a’oga a le malo.
E lei faailoa e le afioga ia Lemapu Suiaunoa Talo po o ai aoga ua fa’amanuiaina i faiaoga fou nei, pau lana saunoaga, ua mae’a ona foia le fa’afitauli na tulai mai i totonu o a’oga, i le le lava o faiaoga.
O lea fa’aaliga a Lemapu na tu’uina atu i le taimi tonu lava sa vavao ai le komiti o Fa’agaioiga o le malo, a le maota o sui, ina ua le o’o atu le Fa’atonu o le Matagaluega o Tagata Faigaluega a le malo, ia Evelyn Vaitautolu Langford, i se iloiloga sa fa’ataunu’uina.
Saunoa Lemapu e fa’apea, atonu ua aoga le le fa’ataunuuina o le iloiloga sa fuafuaina ma itu ua fa’ataunuuina ai loa le faa faigaluegaina o faiaoga.
Ae i se tusi na tu’uina atu e Langford i le taitaifono o le komiti o Faagaioiga a le maota o sui ia Faimealelei Allen, sa ia faamaualalo ona o le fa’aletonu na tulai mai, lea na mafua ai ona le o’o atu i le iloiloga.
O le iloiloga a le komiti na fa’atulaga i le aso 28 o Fepuari, peitai e lei auai atu i ai le tamaitai faatonu, ma, na avea lea ma itu na le fiafia ai le toatele o sui o le komiti e o’o lava foi i le taitaifono ia Faimealelei.
Na faamaualalo Langford i le alii faipule ma ia fa’ailoa atu i ai e fa’apea, o se fonotaga taua sa faia i San Francisco a le Federal Region Council na fa’atasi atu i ai, ae ua mae’a foi ona ia faailoaina atu i le ofisa o le kovana fesuiaiga uma e aofia ai ma le tofiaina o lana sui faatonusili e auai atu e fai ma ona sui i luma o le komiti.
Na ta’utino Langford i lana tusi, o se taimi muamua lea ua ia misia ai se iloiloga a se komiti ua valaauina i ai o ia.
Fai mai Langford, sa maua foi le avanoa la te feiloai ai ma le afioga i le alii faipule ia Simei Pulu i le aso 23 Fepuari, e tusa ai o nisi o mataupu e faatatau lava i faiaoga i totonu o aoga i le atunuu, sa ia faailoa atu foi i le Ofisa o Aoga atugaluga na laga e nisi o faipule e pei o Larry Sanitoa, Tapumaia Galu Satele Jr ma Taotasi Archie Soliai e uiga lava i lenei mataupu, ma o faamatalaga sa tuuina mai i le Ofisa o Aoga ua maea ona ia tuuina atu i le vaega faasalalau mo a latou ripoti faamaumau.
I le fa’ai’uga o lana tusi, sa ia fa’ailoa ai ia Faimealelei e fa’apea, o le aso 11 o Mati e toe taliu mai ai i le atunu’u, ma ua i ai lona fa’amoemoe o le a o’o atu e feiloai ma le komiti.
O le itula e 11:00 i le taeao nei lea ua fa’atulaga e toe fa’aauauina ai le iloiloga lenei sa le fa’ataunuuina mai i le vaiaso na tea nei, ma ua faamoemoe o le sui faatonusili ia Ulugaono W. Allen o le a molimau e fai ma sui o Langford.
O kopi o le tusi a Langford sa tufatufaina atu i le alii kovana ia Togiola Tulafono, fofoga fetalai ia Savali Talavou Ale, ma le sui faatonusili ia Ulugaono.


text:
Talosaga Pope Penetito mo le Filemu
Ua fa’ailoa mai e le BBC le faia se talosaga mai le agaga atoa o le afioga le Tupusa o Pope Penitito i ana saunoaga fa’apitoa i le Vatikana ina ia fa’autagia mai, ia taofia le tele o sauaga fa’ateratisi o lo’o fa’asagatau i tagata Kerisiano i totonu o Nigeria.
O le tele o pomu sa tatao i totonu o lotu Kerisiano i le setete o Kaduna i le aso Sa ua te’a, ua fa’ailoa mai na tatao e i latou e i le fa’atuatuaga a le Isilami o Boko Haram, na fasiotia ai le to’a 16 o tagata.
E le gata i lena, ae ua fa’ailoa mai le fetaua’i fo’i o Kerisiano ma tagata Musalema i totonu lava o Kaduna ma toe fasiotia ai le isi lua taseni o tagata. O le ala lea o le talosaga o le Tupusa o le Ekalesia Katoliko Roma i lenei vaitaimi, “Nigeria, taumafai tou te fausia se malo e ala i le nofo filemu ma le fealofani!”
O lana saunoaga fa’alaua’itele i le alaleo i le Vatikana sa ia fa’apea ai le saunoaga a le Tupusa, “Nigeria, o lo ua ou va’ai toto’a i le fa’agasologa o le vevesi i totonu o lou lotoifale, talofa, o lo ua fa’asolo pea osofa’iga fa’aterarisi, ma ua matele ina fa’asagatau i tagata Kerisiano.”
“Ou te talosaga atu ia te outou uma o lo’o fa’ataunu’uina nei faiga, alofagia, taofi le fasiotia pea o tagata e le o sala.” Ua fa’ailoa mai e nisi o i latou o lo’o fa’atuatua i le Atua Soifua ma Iesu le fa’aola i totonu o Nigeria, “O lenei faiga ua fa’asolo nei ona fasiotia ai o i matou, ua fa’aigoaina e le vasega o nei fa’atuatuaga o le Isilami ma le Musalema, o le fa’amamaina o le fa’atuatuaga!”
Ua fa’amalosia mai e le Malo o Nigeria se taofiga fa’apitoa ona toe faia o ni osofa’iga fa’apea i le itu i matu o le atunu’u i Damaturu ma ua fa’ao’o mai fo’i i Kaduna lea lava puipuiga malu a le Malo. Peita’i ua fa’ailoa mai e le vasega o leoleo Nigeria, e tusa ma le 80 le aofaiga o soifua ua maumau talu mai le aso Gafua i nei osofa’iga fa’aterarisi.
E moni e toe savalia e i tatou Kerisiano le laina fita o sauaga i ona toe taimi o le lalolagi nei, ae ua nofo sauni i ai i tatou, ma ia tumau se’ia o’o mai le fa’amamaina o le faiga tuai o mea i lenei lalolagi!
saunia: Leua Aiono Frost


text:
Fautua Togiola LBJ vaavaai si’itaga totogi talavai ma vailaau
Ua tu’uina atu e le alii kovana sana tusi i le Komiti Faafoe ma le Pulega a le Falemai o le LBJ i Fagaalu, ina ia iloilo ma le toto’a ni a latou si’itaga mo vailaau ma talavai, ina ia talafeagai ma le manaoga e pei ona tula’i mai i le taimi nei, ina ua le mafai e le Fono Faitulafono ona tali mai i manaoga sa tuuina atu i ai, mo ni fesoasoani tau tupe mo le falema’i.
Na faamaonia e le afioga i le matua ia Togiola Tulafono i luga o lana polokalame i le faaiuga o le vaiaso na te’a nei e fa’apea, o lana tusi lea ua ia tuuina atu i le pulega a le falema’i, e le gata o loo faailoa atu i ai aiaiga uma o le $3 miliona lea na pasia e le Fono mai le Teugatupe o Taui mo Tagata Faigaluega a le malo, ae ua tuuina atu ai fo’i ma sana fautuaga, ina ia faaaoga le avanoa lenei e vaavaai ai loa i ni si’itaga e tuuina atu mo a latou talavai ma vailaau.
A’o le’i faia le faaiuga a le Fono Faitulafono latou te teena ai pili tupe sa faaulu e le kovana i lana fono faapitoa na mae’a atu nei, na saunoa ai foi le alii kovana e faapea, afai e le pasia e le fono pili tupe ua ia faaulu, e tasi lava le auala e aapa i ai le falemai ina ia maua mai ai se tupe e fesoasoani i lana tautua, o le toe faaauau lea o siitaga i ana pili.
“O lea la ua tuuina atu la’u tusi i le pulega a le falemai, ua tatau ona faaaoga le avanoa lea e toe tilotilo ai i a latou totogi o talavai ma vailaau, ma fai se fetu’unaiga ina ia talafeagai ma le malosi o le atunu’u, a ia maua atili ai se seleni e fa’ataunu’uina ai tulaga uma ia, ona ua le mafai ona ausia tulaga sa tu’uina atu ai le talosaga i le fono, ona o le faaiuga e pei ona faia e le Senate,” o le saunoaga lea a le alii kovana.
Saunoa Togiola, o le faaiuga a le Senate ua faia i pili tupe sa tuuina atu i ai, o aga lava ia o galuega, e leai se isi e fau malo i sona manatu, peitai e le avea ia tulaga ma itu e taofia ai galuega mo le toe faafo’iina atu o le aufaigaluega a le falema’i, i le toe mauaina lea o a latou itula o loo faaitiitia.
“E faamalulu atu ai le atunuu ona o ia tulaga i siitaga ua ou fautuaina mo le falema’i, ae ou te manatu o le a i ai pea sina siitaga mo totogi o talavai ma vailaau, ona ua le maua le sini e pei ona ou talosagaina ai le fono,” o le isi lea saunoaga a le alii kovana, faatasi ai ma lana tautinoga, e le muta ai ii taumafaiga a le malo i le tau sailiina lea o se fesoasoani mo le falemai, ae o le a taumafai pea e saili se auala e maua ai se isi fesoasoani mo le falema’i i le lumana’i.
“E le gata ai ii a matou sailiiliga, matou te tu’itu’i atu pea, o le matou tiute tauave lena, e fai pea la matou galuega o le faaoloolo maau atu ma talosaga atu ina ia to maia le tofa a le fono, mo se fesoasoani mo le falema’i a le atunu’u,.”
E faalua ona taua e le alii kovana le upu, “faamalulu atu i le atunuu”, ona e i ai lona talitonuga, o le a aafia foi le atunuu i se isi siitaga a le falemai i talavai ma vailaau.
“Le atunuu e, e faamalulu atu, afai e i ai ni tulaga faapena o le a outou maitauina, e pei o ni siitaga a le falema’i, malu ave i fale o outou finagalo, ae le mafai ai lava ona tatou solomuli i le faafoeina o le tatou falemai, aua e tatau ona tatou fausia pea auala uma ina ia gafatia ai e le falemai ona togafiti ma tusi le soifua maloloina o le atunu’u.”
O le vaiaso na tea nei na faamaea atu ai e le malo le $1.5 miliona mo le falemai, mai le $3 miliona lea na pasia e le fono e non mai le Teugatupe o Taui o Tagata Faigaluega, ma le faamoemoe e totogi i le lafoga e 2% mai totogi o tagata faigaluega lea ua sii i le tausaga lenei.
Na faasea se tama matua i luga o le polokalame ona o lana fualaau na alu atu e toe faatumu mai i le falemai i le vaiaso na te’a nei, peitai sa faailoa ane i ai e le Faletalavai, e tolu itula e faatali ai mo le toe faatumuina lea o lana fagu fualaau ona faatoa piki lea.
Fai mai le tomumu a le tama lea i luga o le polokalame, na fiu e talosaga i le tagata faigaluega a le Faletalavai o ia e mamao le mea e sau ai, e le mafai foi ona faatali mo se 3 itula ae sa tumau pea le faatonuga e tolu itula ona toe piki lea o lana fagu fualaau.
Na faamanino e se tagata faigaluega mai le faletalavai na valaau atu i luga o le polokalame e faapea, ua mafua lea suiga ona e le gata ua faaitiitia itula faigaluega a tagata faigaluega a le falema’i, ae e le lava foi le aufaigaluega a le Fale Talavai e faatinoina lea auaunaga.
Na taua e le alii lea e faapea, e ave le latou faamuamua i gasegase e umi le taimi na faatali ai mo le vaaia o le foma’i e pei o fanau ma tagata matutua, ae o i latou ia e malaga atu e toe faatumu a latou fualaau, a uma ona momoli atu le fagu fualaau i le ofisa mo le toe faatumuina, ona alu lea o le tagata e fai nisi galuega ae toe faatatau atu i le maea ai o le tolu itula mo le pikiina o le fagu fualaau.


text:
O le a le talitonuga a le Tusi Paia i le sefulua'i?
Fesili: O le a le talitonuga a le Tusi Paia i le sefulua'i?
Tali: O le sefulua'i o se mataupu o loo tauivi ma le tele o Kerisiano. I totonu foi o le tele o ekalesia, ua faasilia ma faaopoopoina i luga atu le taua o le mataupu o le sefulua'i. Ae i le taimi lava foi e tasi, e toatele Kerisiano ua le manana'o e gaua'i i lapata'iga a le Tusi Paia e faatatau i le faiga lea o lafoga i le Alii. O le sefulu'ai ma le foa'i ua avea ma faaatoaga o le olioli, o se faamanuiaga foi. Ae o se faanoanoaga, ona o le tele o taimi e le o le tulaga lea ua o'o iai le tele o ekalesia i nei ona po.
O le sefulua'i o se a'oa'oga ua leva mai le Feagaiga Tuai. O le sefulua'i o se vaega o le tulafono na faatonuina ai Isaraelu ina ia avatuina le 10% (sefulu pasene) o mea uma sa galulue ai o latou lima ina ia ola ma atina'e ai le Fale Fetafa'i / Malumalu (Levitiko 27:30; Numera 18:26; Teuteronome 14:24; 2 Nofoaiga a Tupu 31:5). O le malamalamaga o niisi fai mai o le sefulua'i mai le Feagaiga Tuai o se metotia o faiga-taulaga ina ia faafeiloa'i ai mana'oga o faitaulaga ma le 'au Sa Levi o loo faia taulaga. E leai se faatonuga a le Feagaiga Fou, poo se faamanatu mai foi ina ia nonofo Kerisiano i lalo o se tulafono e uiga i le sefulua'i. Ua aoaoina e Paulo i tagata talitonu ina ia taitasi ma tuu ane ni ana mea ua maua ina ia faia ai ni aotelega mo le ekalesia (I Korinito 16:1-2).
O le Feagaiga Fou e le o faatonuina mai ai se vaega faapitoa o le totogi e tuu ese, ae o loo faatonu mai ia "faatatau i ana mea ua teu" (I Korinito 16:2). O le Ekalesia Kerisiano ua tuueseina le 10 pasene mai le sefulua'i o loo ta'ua i le Feagaiga Tuai ma ua faaopoopoina e tusa o se "faatonuga" mo Kerisiano i a latou taulaga. E ui ina e le o ta'u manino mai i le Feagaiga Fou se alaga tupe patino po'o se pasene foi e tatau ona ave, ae o loo talanoa mai i le taua ma le aoga o le foa'i. E tatau ona latou foai e tusa ma le mea ua mafai, "ia faatatau i mea ua teuina mo lona manuia." O lona uiga, o niisi taimi ua sili atu lana foai nai lo le sefulua'i, a o niisi foi taimi ua itiiti ifo nai lo le sefulua'i. E faatatau uma lava i le malosi o le Kerisiano ma le mana'oga o le ekalesia. Ia saili ma tatalo e le aunoa Kerisiano taitasi ina ia aumai le atamai o le Atua na te iloa ai ona faia o lana vaega o le sefulua'i ae pe fia foi le aofa'iga o lana lava foa'i (Iakopo 1:5). Ia ta'itasi ma foai e pei ona filifili i lona loto, 'aua ma le tiga, 'aua foi ma le faatauanauina; aua e alofa le Atua i le ua foai ma le loto malie" (2 Korinito 9:7).
Toe taga'i i le itulau ua faaliliuina i le gagana Samoa
O le a le talitonuga a le Tusi Paia i le sefulua'i?


text:
MOTUGAAFA O FA’AU’UGA
E tulaga ese tapenaga mo le faataliina o sui o le malo i le faauuga a le vasega 12 a le aoga maualuga a Manu’a. E le gata na faafetai ina ua maea le latou fale taalo ae na faafetai faapitoa foi i le alii kovana mo galuega lelei o le tausaga aoga.
Peita’i, sa fa’alogoina la se isi vaega ole tala o le a’oga e fa’apea, “Na o’o mai le asiga o le A’oga Maualuga a Manu’a High, e le’i mae’a nisi o fa’afouga o potu a’oga. E o mai lava le asiga o va’aia le tutu solo o laupapa ma mea faigaluega e fa’atautaia ai galuega, fesili mai tagata nei, A’o a nei mea?”
Ae o le fesili ua toe tu’u mai nei, “E a o taulia ma pasia ea lenei a’iga i lenei asiga ua mae’a atu pe leai, ina ne’i taua’ao atu nei tusi pasi i le fanau fa’au’u, ae toe o’o i le tausaga a’oga fou fa’ailoa mai, ua le aoga nei tusi pasi?”
O se tasi mea taua lava, se na talisua lelei le ‘au malaga i le o’o atu ma le taimi o le a toe tu’ua ai. Piki fisi na saofafa’i ai le vaega lea, le toe migoi lava i le o’o mai i Tutuila nei. Fa’afetai Sega’ula i le mamalu o le PTA ma le Taupulega a le A’oga Maualuga, ua outou si’i si afioga le Kovana i lona nofoa vaevaeloloa i ona toe taimi ma outou, ia manuia lea fo’i tausaga ma ona fatiga, ae ia manatua, “O lo’o matauina lava, e tele lava Tutuila ae fa’ato’a tau fa’asinosino lima mai ai nai manuia mo le Sega’ula!”
O lafoga ia e aoga e fa’atupu manatu!
I le laumua o le Toa o le Vasa i Faga’itua, oka ua mumu fa’asolo atoa. Ioe le mafaufau, o le aso lava fo’i ua ula. O le tou fa’au’uga o se sauniga sili ona pu’upu’u lea, ma o se mea lava e ofo ai le agaga, e ta’alo mai lava sasa’e i le fika o le taimi e migoi ai le Toa o le Vasa! Ioe tulituli mai le malu o le tai taeao, e se’e lelei fo’i foe ona o ia fisaga! Peita’i na tula’i loa Papa ma faia lana lipoti o le PTA, uma loa ma le malu ae amata ona sousou le vasa!
“O outou matua, va’ai po’o e sau ua e iloa se mea i le a’oga a lau tama. Afai e leai, o lona uiga, o oe o se matua sili ona fa’atamala.” E le tele i se pito le lauina mai o taimi fa’atulaga mo le lesitala.
Ae ese ai le fa’ataotoga o galuega fuafua mo le isi tausaga o le a savalia a le PTA ma le A’oga maualuga i Faga’itua.
“Soso’o ia fa’aumi le faleta’alo, ma le fa’ataoto mai le ala savali e amata mai i le fale’ai e o’o mai i le lumafale o le soso’oga fou o le faleta’alo, ma toe aga’i atu i luga i le nofoaga o le ECE o i ai nei. E tatau na mae’a le galuega atoa lea, i le tausaga a’oga o lumana’i nei, ia faia le fa’au’uga o lea tausaga, ua mae’a lelei!”
O uiga lava ia o le Toa, e tatau ona va’ai taimi ma le mea e fai ai! Fua la lea e alia’i, toetoe a uma le au Football o tufa i ai le fa’ailoga sikolasipi ma fa’ailo mai Iunivesite o le a auai i ai e a’oa’o ai mo le isi tausaga a’oga o lumana’i.
Mea la lena, e ta’u “OK Fine!” E le faigofie le galuega tima’i mai a ta’ita’i o le PTA, aua e tofu lava fo’i le toa ma lona aiga ma le alamatagi e aga’i i ai. Ae ua iloga mai e aoga tele le taumafaiga i lenei tausaga ua te’a, ua manumalo fo’i tama o Malotumau ma Fatulegae’e i le filigamaea a le Football a A’oga Maualuluga uma o le teritori.
O mea na, o se fa’amoemoega ua taunu’u o le la’au lea o le soifua. Ae na fa’ai’u lava lea aso iloga, i le toe fa’asilasila mai fo’i o Koleniga a Toa o le Vasa, e faia fo’i i le aso To’ona’i nei ma fa’asolo atu ai i lea vaiaso!
Matagofie le to’atele na’ua o le fa’au’uga o le vasega fa’ai’uaso i Tafuna High. Oka se to’atele o le vasega fa’au’u fa’afetai Faia’oga ma le taupulega i lea a’oga, i lo outou onosa’i! Talofa e, o se tausaga e toe la’ititi ai se faitau aofa’i o vasega fa’au’u a lea a’oga, o se fa’ailoga sili lea ua maua e nai faia’oga!
O se isi mea ua iloga le faigata, ona ua fa’aauau ai pea i lea a’oga le to’atele o i latou e tulaga muamua, ae ou te iloa e i ai lava sina kuata o le senitimita e mafai ai ona iloa e le faia’oga se mea e sili ai lava le isi tamaititi nai le tasi. Afai ua tatau ona saili i togi o su’ega mai fafo, o le isi lena mea e mafai ona fa’afaigofie ai lena tulaga, ona e leai lava lea o se tasi e toe gugulu, aua fo’i, o lena su’ega ua mae’a ona faia mai fafo, e le au fo’i i ai ni faiga a i tatou i inei. E pau lea o se isi mea ua iloga ai le matagofie o isi fa’au’uga, aua ua ta’ito’atasi mai lava sui ua maua ma ausia togi silia, ma ua tu’u fo’i i ai le faiva o le ‘lauga’ e fai ma sui o lana vasega fa’au’u, e fa’afetaia ai le mamalu o papa a’ao i lo latou fa’amoemoe.
Mai le laumua o le A’oga Matata Ese’ese a le tatou Malo, sole na fa’alogoina ai se tusi na taua’aoina e le Pule A’oga e fa’amanuia mai ai le Fa’au’uga o le fanua fa’au’u o lenei tausaga, ona o lo’o tu’ua e ia le atunu’u ae fa’atasi atu i si ona alo o lo’o faia lona fa’au’uga i le A’oga Fa’amiliteri i West Point, ma o le tama fo’i lea sa fa’au’u mai fo’i i le Polytech ma sa avea fo’i ma Co Valedictorian o lona tausaga. Aulelei, pretty fo’i lea ‘Wildcat’ po’o le Pusi Aivao.’
Ia o’o loa i le folasaga a le fofoga fa’apitoa o le aso, “Isa la’ia, lelei na’ua le folasaga lea mo le lomiga, ae a o’o i luga o le lauga fa’apea, e tatau ona fa’ata’ita’i ia Tracy! Wild Cat in the house! Oka se mea ina a live, e leai se tasi e le’i toe ‘ata ma fiafia, o le aso ua tau momoe tagata ua toe o’o mai taimi malulu, ae fa’ate’i i faiga a Tracy! “Ae aisea ua le alu ai ia Sofia le la ua i Samoa mo le fa’aaliga o ona uiga!”
Matagofie le pese to’afa a le fanau sa usuina se tasi o pese o le latou fa’au’uga, e aulelei lava taumafaiga a le a’oga lea, aua e foliga mai, o i latou nei e ao ina muamua lava maua galuega e faigaluega ai, ona o a latou kosi o tau’avea i le a’oga, e agava’a ai i latou so’o se matata e faigaluega ai.


text:
Fa’afetai Toa o Samoa mo lau tautua
O le agaga o le faafetai ma le faamalo na faaleo e le afioga i le Kovana Sili e fai ai o ia ma sui o le malo o Amerika Samoa, i Toa o Samoa uma lava o loo tautua, sa tautua, atoa ai ma tama fanau a le atunuu o loo fuafua e tautua i vaega au a le malo tele, e tusa ai o le latou tautua mo le tausiga o le filemu o le lalolagi, i le faamanatuina ai o le Aso Faapitoa mo Fitafita o loo tautua i le taua, lea sa faia i le po o le aso Toonai na te’a nei i le maota o le Lee Auditorium i Utulei.
Na faatumulia lenei faamoemoe i taitai o le malo, sui o Toa o Samoa ma o latou aiga, matua o fitafita ua maliliu, faapea ai uo ma aiga na lolofi atu latou te molimauina lenei faamoemoe taua.
O le afioga i le matua ia Togiola Tulafono na fai ma sui o le malo e faaleo le agaga faafetai i fitafita uma lava o loo tautua i le taimi nei, o fitafita sa tautua a ua malolo, o fitafita sa tautua a ua maliliu, faapea ai ma alo o le atunuu o loo faamoemoe e fia tautua i vaega au a le malo tele, ona o le taulaga ma le tautua sa latou ofoina atu mo le atunuu.
“Faafetai mo le taulaga ola ua e ofoina mai mo ou tagata,” o le saunoaga lea a le alii kovana.
“Faafetai Toa o Samoa i lau tautua, o lau tautua lea ua mafua ai ona faamaonia le saolotoga o ou tagata ma le lalolagi, lea ua manino ai foi i le saolotoga o ou tagata i le lumanai,” o le saunoaga lea le alii kovana.
E le gata na faafetaia e Togiola le tautua a fitafita uma lava o loo tautua i vaega au i le taimi nei, ae sa ia faafetaia foi le tautua sa ofo atu e fitafita ua maea le latou tautua, atoa ai ma i latou ua maliliu ao tautua ai i vaega au a le malo tele.
Saunoa Togiola, o le taulaga na ofoina atu e i latou nei ua avea lea ma faamaoniaga o le filemu o Amerika Samoa ma le lalolagi i le lumanai.
O se vaega o lenei sauniga na faia ai se tulai faaaloalo, e manatua ai soifua o i latou uma lava sa tautua i vaega au ua maliliu, ma o se taimi faagalo gata lea i lagona ma finagalo o matua, uo ma aiga o fitafita ua maliliu, ina ua misia i latou i lenei sauniga taua.
O nisi o malo faaaloalogia na auai i lenei faamoemoe e aofia ai nisi o alo o le atunuu ua mau tulaga i vaega au a le malo tele na malaga mai ma o latou aiga mo le molimauina i lenei faamoemoe taua, e pei o le susuga ia CSM. Tuileama Nua ma le faletua.
Saunoa le susuga ia CSM. Nua e faapea, o le aso lenei, o se aso ua faapitoa lea mo fitafita uma o loo tautua i vaega au a le malo tele i le taimi nei, aemaise ai foi le faamanatuina o le tautua sa ofoina mai e i latou ua malolo litaea, atoa ai ma i latou ua maliliu i le taua.
“O le aso lenei e manatua ai le tautua toto sa ofoina atu e i latou ua maliliu ao tautua ai i vaega au a le malo tele, e le o se taulaga faigofie, ae o se taulaga sa faia ma le faanaunautaiga, ia manuia ai Amerika Samoa,” o le saunoaga lea a Nua.
O le masina o Iulai o le tausaga nei lea na taua e Nua e atoa i ai le 35 tausaga o lana tautua i totonu o vaega au a le malo tele, ae o le tausaga foi lea ua faamoemoe e malolo litaea mai ai i vaega au a le malo tele.
“O le faamoemoe o loo i ai, afai ae maea le tautua i totonu o vaega au a le malo tele, ona sauni lea e toe foi atu i Samoa mo le tuuina atu o le tautua ma le faafetai i nuu, ekalesia ma le atunuu, e tusa ai o le lagolago sa tuuina mai, a’o o’u tautua ai i vaega au a le malo tele, e le na o a’u ae faapena foi isi Toa o Samoa ua i’u la latou tautua,” o le saunoaga lea a Nua i se faatalatalanoaga ma le Samoa News.
Saunoa Nua, o lona faanaunauga o loo i ai, afai e maea ona faatulaga mea uma mo lana litaea, ona toe foi mai loa lea i Amerika Samoa mo le faamoemoe e fia tautua i lona nuu, ekalesia ma lona aiga.
“O la’u faanaunauga lena, ou te toe fia foi i lo’u aiga ou te fia tautua i le ekalesia, o lo’u nu’u ma lo’u ekalesia ma toe faafo’i atu le faafetai e tusa ai o le lagolago ma le tapuaiga a le atunuu ma aiga na ofo mai mo i matou nei, a’o tautua ai i totonu o vaega au a le malo tele,” o le saunoaga lea a le alii kovana.
Na faai’u le faamoemoe i se aiga tele sa tapenaina mo le mamalu o le au valaaulia.


text:
Tala o Fa’amasinoga
Ua toe tolopo i le vaiaso fou le fofogaina o le maliliega lea ua sainia e le malo ma le alii fusu mai Samoa o loo tuuaia i lona faiaiga ma se teineititi laititi, ona e i ai nisi o vaega o le maliliega e manatu le faamasinoga e le manino lelei.
Saunoa le alii faamasinoi sili ia Michael Kruse, o le faafitauli o loo i ai i le maliliega, e le o matua manino lelei mai poo fea vaega o le tulafoino lea ua sauni Aokuso e tali ioe i ai.
O Aokuso na malaga mai i le au fusu a Samoa lea na o mai i le taamilosaga o fusuaga sa faia i le taimi o le Mosooi o le tausaga na te’a nei, ae tulai mai ai loa ma le faalavelave e pei ona tuuaia ai o ia.
Fai mai le malo, sa faiaiga Aokuso ma se teineititi e laititi i lalo o le tulafono. O Aokuso ma le alii faiaoga a le au fusu a Samoa ia Lautapa’a Ofe na taofia e leoleo i le taimi muamua, peitai ina ua faagasolo iloiloga i luma o le faamasinoga, na toe faaui ai e le malo i tua moliaga mamafa faasaga ia Ofe, sei vagana ai le moliaga o le faaoolima i le tulaga tolu na ta’usala ai o ia, i lona pa’i lea i le tino o le tamaitai na aafia.
Na faanofovaavaaia Lautapaa i lalo o poloaiga a le faamasinoga, e faasa ona toe ulufale mai i le teritori mo le tausaga atoa.
O loo taofia pea i le toese le alii o Aokuso e faatali ai le aso 9 o Iulai lea ua toe tolopo i ai lana mataupu.
LUAO ANDREW FAGOTA
O le alii lea na ia gaoia le ituaiga o le iPhone 4 mai totonu o se taxi sa paka i luma o se faleoloa i Pago Pago, ua maea nei ona sainia sa latou maliliega ma le malo, peitai ua toe faaauau le fofogaina o lea maliliega seia aulia le aso 17 Iulai e toe fofogaina ai lana mataupu.
I le maliliega ua maea ona sainia e Fagota ma le malo, ua ia sauni ai e tali ioe i moliaga e lua o le gaoi ma le tete’e a’o taumafai leoleo e pu’e faapagota o ia. Na taua e le malo e faapea, afai loa o le a talia e le faamasinoga le maliliega, ona latou talosaga loa lea e solofua le moliaga pito sili ona mamafa o le talepe fale i le tulaga muamua.
I faamaumauga a le faamasinoga o loo taua ai e faapea, ao paka le taxi a Ioane Ikenasio i luma o se faleoloa i Pago Pago, sa ia iloa mai i totonu o le faleoloa le ua molia o loo fealuai atu i tafatafa o lana taavale, ae ina ua sau i fafo sa ia iloa ai ua gaoia lana telefoni.
Na taumafai leoleo e pu’e Fagota peitai sa alu i le atoa o ia i le fale o le isi aiga ma lafi ai, mulimuli ane na mafai ona maua o ia.
O loo taofia pea Fagota i le toese e faatali ai le aso lea ua toe tolopo i ai lana mataupu.
DEAN NIU
O le alii lea na ia gaoia le pusa pia mai totonu o se faleoloa ma faaoolima i le faatauoloa, ua faatulaga lana uluai iloiloga e faia lea i le masina fou, ina ua teena moliaga faasaga ia te ia i le taeao ananafi.
O loo tuuaia Dean Niu e le malo i moliaga e lua o le talepe fale i le tulaga muamua, gaoi, faaoolima i le tulaga tolu, tagofia o le ava malosi ae le’i atoa le 21 tausaga, faaleaga meatotino faapea ai ma le tete’e i leoleo ao taumafai e pu’e faapagota o ia.
Ina ua ia tulai i luma o le faamasinoga i le aso ananafi, sa teena ai e Niu moliaga uma faasaga ia te ia.
O nei moliaga na afua mai i le faalavelave lea na tulai mai i le aso 9 Iuni, ina ua faafesootai e se alii faipisinisi Asia le ofisa o leoleo mo se fesoasoani, ina ua maea ona gaoi e Niu se pusa pia mai totonu o lona faleoloa atoa ai ma lona faaoolima ia te ia.
Na taua e le alii faipisinisi na aafia e faapea, na o atu Niu ma nisi o ana uo e tauanau o ia e faatau ni a latou pia i le vaveao pe tusa ua te’a le 1:00, ae fai i ai e le mafai ona ua te’a le 10:00, peitai sa tauanau atu pea Niu ma ana uo ia te ia, o lea na ia tutulia ese ai loa ma lona faleoloa.
Mulimuli ane ina ua tuana’i ni nai minute talu ona o ese Niu ma ana uo, ae ona vaaia loa i luga o lana masini pu’eata le sii atu e Niu o le pusa pia mai totonu o le faleoloa, ma tuu atu i le isi alii o loo tu mai i tua e faaaoga i ai le faitoto’a pito i tua o lana faleoloa.
Sa ia tamo’e atu i ai peitai sa savali mai Niu ma tu’i o ia, ona la tauivi lea mo sina taimi ma leaga ai lona lima, ae sosola Niu ma ana uo ma le pusa pia.
Na agai atu leoleo e saili le ua molia ma latou maua atu ai o ia o loo nofonofo i se bus stop ma inu sana fagupia, ona o atu lea o leoleo ma taumafai e taofi o ia peitai sa tafiti solo ma mafua ai loa ona tau lona tulilima i le gutu o le isi leoleo.
O loo taofia pea Niu i le toese e faatali ai le aso lea ua faatulaga e toe valaau ai lana mataupu.


text:
E taunu'u le solo tete’e tagata faigaluega ...
LBJ taeao nei
Na fefiloi finagalo o nisi o tagata faigaluega a le falemai o le LBJ i se latou fonotaga sa faia i le aoauli ananafi, pe tatau ona fa'ataunu'u le latou solo tete’e lea ua faamoemoe e faia i le taeao nei, ae na fa'ai'u le fonotaga ina ua tasi le filiga, o le a fa'ataunu lava lea faamoemoe.
E silia ma le toa 100 le aofai o tagata faigaluega a le LBJ na auai i le fonotaga lea na faia i le malumalu a le falemai ananafi, na aofia ai alii ma tamaitai fomai, fa'apea ai ma tagata faigaluega eseese i totonu o le falemai, atoa ai ma i latou ua a'afia i le vaea lea ua fuafua mo le aso a taeao.
O nisi na o latou faailoa o latou lagona o le ita faasaga i taitai o le malo, lagona le toe talitonu faasaga i le alii kovana, atoa ai ma le mau fesili ua tulai mai, poo ai tonu ua mafua ai ona tutupu nei mau faafitauli tau tupe i le falemai.
Peitai o nisi sa faaali o latou lagona tuu alalo ma latou fautuaina ai i latou o loo faauluulu i ai le solo tetee ina ia toe vaavaai pe o se tulaga talafeagai le faataunuuina pea o lea faamoemoe.
Na finau nisi o tagata faigaluega e sili pe a faatutu la latou savali i le alii kovana, le afioga i le matua ia Togiola Tulafono, peitai o nisi sa latou taua e tatau ona latou agai sao lava i le Fono Faitulafono, o iina e maua mai ai le tali sa’o mo le falemai.
“E leai se mea tatou te toe o ai fua i le alii kovana, ua faafia ona pepelo tatou e le kovana, talu lava ona amata mai lenei mataupu, e tasi lava le tali a le kovana, ua sauni lona ofisa e ofo mai se fesoasoani mo le falemai, o lenei lava ua toe o ni nai aso faamalolo tatou mai a tatou galuega o tatou faatali pea i le fesoasoani a le alii kovana,” o le avavau mai lea a se tasi o tina ma ia faatuina le manatu
Peitai na taua e le isi tina, e tasi lava le auala e maua ai le mapusaga ma tagata faigaluega o le agai sao lea o le latou savaliga i le Fono Faitulafono.
“O lea ua vili mai le isi o’u uso lea e faigaluega i le Fono, fai mai tatou o atu i le Fono taeao lea o le a fai ai le latou fono e uiga i le pili tupe mo le falema’i, o la’u fautuaga, tatou o sa’o i le Fono e maua mai ai le tali sa’o mo tatou,” o le fautuaga lea a le isi tina sa tuuina atu i le fono.
O le taeao nei i le 8:30 ua faamoemoe feiloai ai maota e lua mo le talanoaina lava o le mataupu e uiga i suiga a le maota o sui lea o loo teena e le Senate, i le pili a le Senate e faasoasoa atu ai le $3 miliona o le falemai, atoa ai ma le lafoga e 2% mai totogi e tuuina atu foi mo le falemai.
E uma ona fono komiti teuteu tai to’a tolu ma le ta’i toa ono a maota e lua e le maua lava se tasi i lenei mataupu.
Na faailoa e nisi o sui o le Asosi a Foma’i i le fonotaga ananafi e faapea, ua maea ona latou talanoa ma le alii kovana i le taeao ananafi, ma ua fautuaina i latou e le kovana ina ia fo’i e faatino a latou galuega, e leai se mea e tupu e pei ona folafola e le pulega a le falemai, ua sauni foi lona ofisa e saili se fesoasoani mo le falemai i le vaiaso nei.
Sa fautuaina e nisi o tamaitai fomai tagata faigaluega ina ia faateletelegese lo latou manatu e faataunuu le solo tetee, ae faatalitali ma le faatuatua i le fuafuaga lea ua sauni le kovana e tapena mo le falemai.
O le fautuaga foi lea na tuuina atu e nisi o tagata faigaluega Sinia a le falemai ananafi, ina ia taofiofi laitiiti le faataunuuina o le faamoemoe, nei maoluma o latou manatu ae avea ma itu e ponatia ai se taumafaiga lelei o loo taumafai atu i ai le kovana.
Peitai na taua e nisi o tagata faigaluega, e leai se isi taimi e toe faatali ai le faataunuuina o le solo tetee, o lea ua faailoa mai le faaiuga a le pulega a le falema’i e faamalolo ai latou mai a latou galuega, ma o se tulaga foi o le a afaina ai o latou aiga, aafia ai le tau totogiina o a latou pili, aemaies ai lava le fafagaina o a latou fanau.
Fai mai isi, ana manatu mamafa le pulega a le falemai ma alolofa i ana tagata faigaluega ona o le mea ua tupu, e auai i latou i le fonotaga ananafi, peitai sa faaalia e nisi, e leai ma se sui o le pulega a le falemai na auai i le fonotaga ananafi.
Faitau i le tele o isi vaega eseese o lenei fa'afitauli i tala i le vaega a Le Lali i totonu o le tatou nusipepa.


text:
Mataupu 9
Ua oo mai i le pogisa le siufofoga o Keriso ma tautino mai le faaumatiaina o le toatele o tagata ma aai e tele ona o lo latou amioleaga—Ua ia tautino mai foi lona paia, ma fetalai mai ua faataunuuina le tulafono a Mose, ma valaauina tagata ia o mai ia te ia ma faaolaina. E tusa o le 34 T.A.
1 Ma sa oo ina faalogoina se aleo i totonu o e uma o nonofo i le lalolagi, i luga o lenei laueleele atoa, ua tutulu mai:
2 Oi talofa, oi talofa, oi talofa i lenei nuu; aoi talofa i tagata uma o le eleele atoa vagana ai ua latou salamo; ona ua eata le tiapolo, ma olioli ana agelu, ona o le fasiotia o atalii ma afafine lalelei o loʼu nuu; ma o lo latou amioletonu ma a latou mea inosia ua latou pauu ai!
3 Faauta, o lena aai tele o Saraʼemila ua ou susunuina i le afi, faatasi ma ona tagata.
4 Ma faauta, o lena aai tele o Moronae ua ou faia ia faagotoina i le loloto o le sami, ma faamalelemo ona tagata.
5 Ma faauta, o lena aai tele o Moronaea ua ou ufiufiina i eleele, faapea ma ona tagata, e natia ai a latou amioletonu ma a latou mea inosia mai luma o ou mata, ina ia le toe oo mai ia te au toto o perofeta ma le au paia e faasaga ia te i latou.
6 Ma faauta, o le aai o Kilikala ua ou faia ia faagotoina, ma ina ia tanumia ona tagata i le loloto o le eleele;
7 Ioe, ma o le aai o Onaea ma ona tagata; ma le aai o Mokuma ma ona tagata; ma le aai o Ierusalema ma ona tagata; ma ua ou faia ia alu ae avai e suitulaga ai, e natia ai lo latou amioleaga ma a latou mea inosia mai luma o ou mata, ina ia le toe oo mai ia te au toto o perofeta ma le au paia e faasaga ia te i latou.
8 Ma faauta, o le aai o Katianeti, ma le aai o Katiomina, ma le aai o Iakopo, ma le aai o Kimikimino, o ia aai uma ua ou faia ia faagogotoina, ma faia amauga ma vanu e suitulaga ai; ma o o latou tagata ua ou tanumiaina i le loloto o le eleele, e natia ai lo latou amioleaga ma a latou mea inosia mai luma o ou mata, ina ia le toe oo mai ia te au toto o perofeta ma le au paia e faasaga ia te i latou.
9 Ma faauta, o lena aai tele o Iakopukata, lea sa aina e tagata o le tupu o Iakopo, ua ou faia ia susunuina i le afi ona o a latou agasala ma lo latou amioleaga, lea sa silisili atu i luga o le amioleaga o le eleele atoa, ona o lo latou afasiotiga tagata ma faapotopotoga faalilolilo; ona o i latou na lepetiaina le filemu o lou nuu ma le malo o le laueleele; o lea ua ou faia ai ia susunuina i latou, e efaaumatia ese ai i latou mai luma o ou mata, ina ia le toe oo mai ia te au toto o perofeta ma le au paia e faasaga ia te i latou.
10 Ma faauta, o le aai o Lamana, ma le aai o Iosa, ma le aai o Kato, ma le aai o Kisakumena, ua ou faia ia susunuina i le afi, faatasi ma o latou tagata, ona o lo latou amioleaga i lo latou tutulieseina i fafo o perofeta, ma lo latou fetogia o i latou o e na ou auina atu e tau atu ia te i latou e uiga ia latou amioleaga ma a latou mea inosia.
11 Ma talu ai ona sa latou tutulieseina i latou uma i fafo, ina seia leai se e amiotonu e i ai i totonu i a te i latou, o lea na ou auina mai ai i lalo le aafi ma faaumatia ai i latou, ina ia natia lo latou amioleaga ma a latou mea inosia mai luma o ou mata, ina ia le toe tagi mai ia te au emai le eleele toto o perofeta ma le au paia o e na ou auina atu ia te i latou, e faasaga ia te i latou.
12 Ma e atele faaumatiaga tetele ua ou faia ia oo mai i luga o lenei laueleele, ma i luga o lenei nuu, ona o lo latou amioleaga ma a latou mea inosia.
13 E, outou uma e ua afaasaoina ona ua sili atu lo outou amiotonu nai lo i latou, pe tou te le foi mai nei ea ia te au, ma salamo ia outou agasala, ma liliu, ina ia ou efaamaloloina outou?
14 Ioe, e moni ou te fai atu ia te outou, afai tou te ao mai ia te au, o le a outou maua le eola faavavau. Faauta, ua faaloaloa atu ia te outou lou ilima alofa mutimutivale, ma o soo se tasi e sau, o ia lea o le a ou taliaina; ma amuia lava i latou o e e o mai ia te au.
15 Faauta, o Au o Iesu Keriso, le Atalii o le Atua. O au na afoafoaina le lagi ma le lalolagi, ma mea uma o i ai. O au na ou i ai faatasi ma le Tamā mai le amataga. eO au ua ou i ai i totonu o le Tamā, ma le Tamā i totonu o au; ma o au ua faamamaluina ai e le Tamā lona suafa.
16 Na ou sau i ou lava tagata, ma sa ale talia au e ou lava tagata. Ma ua faataunuuina ai tusitusiga paia e faatatau i lou sau.
17 Ma o le toatele o i latou o e ua latou talia au, o i latou ia ua ou atuu atu i ai ia avea ma atalii o le Atua; ma o le a faapea lava ona ou tuuina atu i le toatele o i latou o e e talitonu i lou igoa, aua faauta, o au e oo mai ai le etogiola, ma o au ua faataunuuina ai le itulafono a Mose.
18 O au o le amalamalama ma le ola o le lalolagi. O au o le eAlefa ma le iOmeka, le amataga ma le gataaga.
19 Ma ia outou ale toe osia mai ia ia te au se taulaga i le faamaligiina o le toto; ioe, o a outou taulaga ma a outou taulaga mu ia faauma ese, ona o le a leai ni a outou taulaga ma ni a outou taulaga mu o le a ou taliaina.
20 Ma ia outou osi mai mo se ataulaga ia te au le loto momomo ma le agaga salamo. Ma o soo se tasi e sau ia te au ma le loto momomo ma le agaga salamo, o ia lea o le a ou epapatisoina i le afi ma le Agaga Paia, e pei lava ona papatisoina sa Lamanā i le afi ma le Agaga Paia, i le taimi o lo latou liliu mai ona o lo latou faatuatua mai ia te au, ae sa latou le iloaina.
21 Faauta, ua ou sau i le lalolagi e aumai le togiola i le lalolagi, e laveai le lalolagi mai le agasala.
22 O lea, soo se tasi e asalamo ma sau ia te au e pei o se etamaitiiti, o ia lea o le a ou talia, ona ua faapea i latou o le malo o le Atua. Faauta, e mo i latou ia na ou ituuina ai i lalo lou ola, ma ou toe avea ai i luga; o lea ia outou salamo ai, ma o mai ia te au outou tuluiga o le lalolagi, ma faaolaina ai.


text:
O le a le a'oa'oga a le Tusi Paia i feusua'iga ua faia ae le'i faaipoipo; o feusua'iga i fafo atu o le faaipoipoga?
Fesili: O le a le a'oa'oga a le Tusi Paia i feusua'iga ua faia ae le'i faaipoipo; o feusua'iga i fafo atu o le faaipoipoga?
Tali: E tusa ma isi foi ituaiga feusua'iga e le tatau, o le feusua'i ae le'i faaipoipo po'o le feusua'i i luma mai o le faaipoipoga o loo iai le faasala e pei ona ta'ua i le Upu (Galuega 15:20; Roma 1:29; I Korinito 5:1; 6:3,18; 7:2; 10:8; 2 Korinito 12:21; Kalatia 5:19; Efeso 5:3; Kolose 3:5; I Tesalonia 4:3; Iuta 7). O loo faamanuia le Tusi Paia i e e faatalitali se'ia faaipoipo. O le feusua'iga i luma mai o le faaipoipoga e tusa lona sese ma le faitaaga atoa foi ma isi lava ituaiga feusua'iga, aua o loo a'afia ai lava le feusua'i ma se tasi e te le'i faaipoipo iai. E pau le feusua'iga e fa'amanuia iai le Atua e i le va lea o le tane ma le fafine (Eperu 13:4).
Ua mafua le lauiloa o feusua'iga i luma mai o le faaipoipoga ona o o niisi foi tulaga eseese. Ua tele ina vaavaai tagata i le uiga o le "toe fausia" o feusua'iga ae e le o amana'ia le mafua'aga na "fausia" ai lea tulaga. Ioe, e ese le manaia o le feusua'iga. Aua na faia e le Atua ina ia manaia. O le finagalo o le Atua ina ia fiafia tane ma a latou ava i le feusua'iga (i totonu o le puipuiga o le faaipoipoga). Ae ui i lea, o le tulaga muamua o le feusua'iga e taula'i iai i tatou, e le o le faafiafiaga, ae o le uluola. E le o faasaina e le Atua feusua'iga i luma mai o le faaipoipo e ave fa'agaoi ai se fiafiaga o loo iai, ae ina ia puipuia ai i tatou mai ma'itaga e le mana'omia ae maise foi o le puipuia o fanau mai matua e le'i sauniuni mo i latou, pe le o manana'o foi i se fanau. Manatu i le sili ona manaia o le tatou lalolagi pe anafai e mulimuli tagata i le fa'ata'atiaga mai e le Atua o feusua'iga: E le tele ni ma'i afi faasolosolo, e to'aitiiti tina e le faaipoipoina, toa'itiiti foi ma'itaga e le mana'omia atoa ma pepe ua fa'apa'u'u ma isi lava tulaga ua o'o mai ona feusua'iga e le tatau ma fuafuaga a le Atua. O le tulafono a le Atua, o le leai lea o se feusua'iga i luma mai o le faaipoipoga. E sefe ai olaga, puipuia ai o nai tamaiti pepe, e fa'atauaina ai foi le feusua'iga, ae faasilisili ona taua o le ava lea i le Atua.
Toe taga'i i le itulau ua faaliliuina i le gagana Samoa
O le a le a'oa'oga a le Tusi Paia i feusua'iga ua faia ae le'i faaipoipo; o feusua'iga i fafo atu o le faaipoipoga?


text:
Olimipeka Fa’apitoa - Fanau A’afia i Gasegase Tumau
Ina ua mae’a le sisigafu’a o lenei tausaga, na mafuli atu loa le Sosaiete a le Olimipeka Fa’apitoa a Amerika Samoa i le latou Ta’amilosaga fa’apitoa e masani ona fa’atautaia i tausaga ta’itasi ina ia mafai fo’i ona auina atu ni tatou sui agava’a mo lea fa’amoemoe i tauvaga fa’avaomalo ua loma nei.
O le tala mai, e tusa ma le to’a 100 o i latou o sui tauva sa auai ane ina ia saili so latou tulaga e auina atu e le sosaiete ma le tatou malo e tauva i fafo. Ona o le vaega o lo’o tauva e ao ina matua lava tapena mo ta’aloga fa’avaomalo, o lea ua vave ai ona fa’atino nei tauvaga.
E tusa ai ma le saunoaga fa’apitoa a le ali’i taitaifono o le Olimipeka Fa’apitoa, le susuga Tea Poumele, sa ia fa’ailoa mai ai, “O lenei fa’amoemoe ia lava tapena le fanau fa’apitoa mo nei tauvaga, a’o le’i o’o i le 2013 lea faia ai le ta’aloga Olimipeka Fa’apitoa Fa’avaomalo.”
Ua ia fa’ailoa fo’i, e i ai fo’i nisi ta’aloga e faia i le masina o Iulai o lenei lava tausaga, ia toe saili atili ai sui agava’a mo lea lava fa’amoemoe.
I le aso Faraile ua te’a, sa fa’atasia uma ai i latou nei ua fia tauva i le Malae Ta’alo i Veterans Memorial Stadium i Tafuna, ma sa aofia uma i ai fanau talavou, fanau iti ae maise o e fo’i ua matutua e i ai afaina tumau o latou tino.
E le gata ai ia i latou e fia tauva, ae ua aofia fa’atasi ai ma i latou e ofoina o latou taimi e tausoa ai le gaoioiga a i latou o le a tauva, ina ia mautinoa, ua atoatoa lo latou naunau i lenei sao mo lo latou atunu’u, pe a o’o ina tauva fa’avaomalo.
O i latou nei sa sapaia o latou fa’amoemoe e aofia ai matua, o fanau a nisi o matua o aofia i lea vaega o le atunu’u, ma e pele fo’i ia i latou sui tauva nei.Ua fa’atulaga e 10 vaega o le a tauva ai i latou, e aofia ai le 25mita le mamao e savali ai, 50 mita le mamao o le savaliga, 100mita le mamao o le savaliga, 25mita e tamo’e ai, 50 mita e tamo’e ai, 100 mita le tamo’ega, 200 mita le tamo’ega, 100mita le tu’ugafu’a, togi o le polo ma le togi le polo tenisi.
O lenei taumafaiga, ua toe tima’i ai i latou uma ua i ai afaina tumau o latou tino ina ia tauva, ia saili lava ala e toe fa’amalosia ai i latou nei ina ia mitamita e tauva fa’avaomalo mo Amerika Samoa, ma ia fiafia i ai!
O le fa’amoemoe e toe fa’aauau le isi ta’amilosaga o ta’aloga nei e 10 mo i latou e tauva ai ia Iulai 2012, e fa’aleleia atili le latou malosi e tauva ai, ma maua ai ni sui agava’a mo le tatou malo e tauva i Ausetalia lea e faia ai lenei ta’amilosaga o le Olimipeka Fa’apitoa a le Lalolagi i le tausaga fou.
I tausaga ua tuana’i, sa i ai fo’i nisi o le atunu’u sa maua tulaga muamua i tu’uga nei, ma o se mea fiafia lea i le vaega o le Olimipeka fa’apitoa a Amerika Samoa. O lenei fo’i taumafaiga, e toe mana’omia ona ausia fo’i lea matati’a i le tausaga a sau i Ausetalia.
O le Asosi mo le Olimipeka Fa’apitoa e aofia uma ai Matagaluega o lo’o latou nafa ma le tautuaina fa’apitoa o le vasega o i latou e i ai afaina tumau i le tino ma le mafaufau, Vocational Rehabilitation, Polokalama a le DOE Special Education, Matagaluega e Puipuia Aia Tatau a i Latou e i ai Afaina tumau o le tino ma le Mafaufau [OPAD], ma i latou loa o lo’o ofoina mai o latou taimi ma agava’a e a’oa’oina ma tausoa ai le fa’atautaiga o nei ta’aloga mo le Olimipeka Fa’apitoa i Amerika Samoa.
E le’i galo ona fa’afetaia e le susuga le Taitaifono o le Special Olympics nei vaega uma e fa, ma ua ia toe fa’amalosi mai, ina ia le motusia pea le auaunaga mo i latou nei, ia fa’amalosia fo’i lo latou auai e lagolagosua i sui tauva i taimi uma.
O lo tatou faia pea o nei tiute ma fa’ailoa i nei sui fa’apitoa, o lo’o tatou aofia fa’atasi i le lalolagi o mea lelei, po’o le a lava le afaina o i ai latou, e le utuva ai ona tatou aofia i latou i ta’aloga, fa’amasaniga lelei, ma e taua i latou i o tatou olaga i taimi uma a’o tatou ola fa’atasi ai.
“O le manulauti o lenei polokalama, “ia ‘aua lava ne’i ola fa’anoanoa se tasi ona o afaina tumau o le tino ma le mafaufau,” ae ia aofia pea i latou i si mea uma o le olaga e mafai ona tauva ai, fa’amalositino ai, ma ia mautinoa ua tatou aofia i latou i o tatou olaga i aso fai so’o.
O le fa’afetai i le ola ma le malosi, e mafai ona e iloa le ‘ese’esega o i tatou o lo’o sa’oloto i le malosi o le tino ma le mafaufau, pe afai tatou te taga’i ia i latou o lo’o i ai nei lu’iga tumau i o latou olaga! Ia le galo i latou ia tatou tatalo!
saunia: Leua Aiono Frost


text:
Tala mai le Fono Faitulafono
PASIA I’UGAFONO E FAAMAISE AI MO REV. UINIFARETI SOTOA
Ua pasia e le Fono Faitulafono, i le aso ananafi, se iugafono malilie faatasi a le maota o sui, e momoli atu ai le agaga o le faamaisega i le aiga Sa Sotoa, ona o le tuua ai o le malo e le alii faifeau ia Rev. Uinifareti Rapi Sotoa, ma aloaia ai lana tautua mo le malo, o lona aiga, ekalesia ma le atunuu atoa.
Ua maea ona tauaao lenei i’ugafono i le taimi na faia ai toe sauniga o le susuga i le fa’afeagaiga i le vaiaso ua mavae.
E pei ona masani ai le Fono Faitulafono, soo se tasi lava e tautua matavela i le malo ma le atunuu tainane ai ekalesia, e tuuina tau ai lava iugafono e aloaia ai lana tautua, ma faaaloalogia ai e tupulaga fai mai.
I se vaega o le tino o lenei iugafono o loo taua ai e faapea, o Rev. Uinifareti na soifua mai i le aso 12 Setema 1937 i lona tama o Sotoa mai Ta’u Manua ma lona tina o Faataualofa Soi Lalauega o Satalo Falealii i Samoa. O le aso 8 Iuni na valaauina ai o ia e le Atua ina ia faamalolo ana galuega.
E tele ni agavaa sa mafai ona ausia e lenei auauna, ma faatinoina ai lana tautua i le atunuu, ekalesia ma lona aiga. O se tasi o galuega e manatuaina ai o ia, o lona tusiaina lea o le ata o le Aeto o loo i luga o le tagata o le malo o Amerika Samoa.
O nisi o taleni e lauiloa ai lenei auauna e aofia ai lona silafia o le tautala i gagana Asia e lua, o ia foi o se tagata e lelei lana kuka faapea ai ma le tomai faa foma’i.
MAITAUINA GALUEGA MO LE TOE FONOFONO OMOOMO AUALA
Ua maitauina i le itu i sasa’e o le atunuu i le taeao ananafi, le amata galulue lea o tagata faigaluega a le Matagaluega o Galuega, i le faatutumuina lea o omoomo o le auala i uta pefu.
Na taua e Senatoa Fuata Dr. I’atala i luma o le maota, atonu o se tala fiafia lea mo le atunuu i le taimi nei, peitai o le a toe liua e avea ma tala faanoanoa pe a oo i le taimi e toe malolosi mai ai timuga, aua o le a toe tafea ese le pefu na faatumu ai le omo ae toe foi lava i le tulaga leaga sa i ai.
Na faafetaia e Senatoa Malepeai Setu galuega ua faia mo le toe faaleleia o le auala, peitai i lana talosaga, e lelei pe a amata muamua mai i le auala o loo agai atu i le malae vaalele i Tafuna, ona o iina e muamua taunuu mai i ai tagata mai fafo pe afai e ulufale mai i le atunuu.
E le gata i omoomo o le auala o loo faasea i ai le atunuu, ae oo lava foi i moli o le auala ua maitauina foi le tele o moli ua le o toe ola pe a oo i le po.
O le aso Faraile i le 9:30 i le taeao ua faatulaga e faia ai le iloiloga a le komiti o le Faagaioiga o le malo ma le faatonu o le Ofisa o Galuega, mo le fesiligiaina o nisi fuafuaga a le matagaluega e faaleleia atili ai auala ma moli e pei ona tele i ai faasea a le atunuu.
O le iloiloga o le a taitaia lea e le afioga i le alii Senatoa ia Velega Savali Jr, atoa ai ma lana komiti fou e pei ona tofia e le peresetene i le vaiaso nei.
TALOSAGA FUATA MO SE SUAVAI AOGA AUNU’U
Na talosagaina e le Senatoa mai Aunuu ia Fuata Dr. I’atala le komiti o Aoga a le maota maualuga i le taeao ananafi, mo se avanoa e mafai ai ona fausia se tane vai mo le aoga i Aunuu, ona o le faafitauli o loo maitauina le feagai pea ma le aoga, i le leai lea o suavai taumafa e maua pe afai e leaga le tau ma leai ni vaa e feoa’i.
Saunoa I’atala, o le suavai o loo feinu ai tamaiti aoga i Aunuu e la’u atu i Auasi, ae a oo ina leaga le tau ma taofia feoaiga a va’a, ona leai foi lea o se sapalai o le suavai e oo atu i le aoga, ma faapena ai loa ona tulai mai le faafitauli i le manaomia lea o se suavai.
Na avea le talosaga a le alii Senatoa ma itu na faatulaga ai loa e le afioga i le alii Senatoa ia Velega Savali Jr le iloiloga a le Komiti o le Faagaioiga o le malo lea o loo ia taitaifono ai, sei fesiligia ai le Ofisa o Aoga e uiga i lenei mataupu.
O le itula e 10:30 i le taeao o le aso Faraile nei ua faatulaga e faia ai le iloiloga a le komiti a le Senate, ma sui o le Matagaluega o Aoga a le malo, mo le fesiligiaina o le mataupu e pei ona tulai mai i Aunuu, atoa ai ma le talanoaina o se auala e foia ai lea faafitauli.


text:
Leai ni sa o AS e tausinio i le tu’uga fautasi a Samoa
Ua faamaonia mai e le Ofisa o Mataupu Tau Samoa i se feiloaiga ma Tusitala i le taeao ananafi, le leai o se fautasi mai Amerika Samoa nei e malaga i le valaaulia a Samoa, mo le tuuga fautasi e faamanatu ai lana Iupeli Auro i le masina fou.
Na faalauiloa e le tofa Nanai Afuola e faapea, ua tasi nei le filiga o aleaga i le afioga i le Kovana Sili, le matua ia Togiola Tulafono, faapea ai ma le afioga i le Faatui ia Lefiti Atiulagi le Failautusi Ofisa o Mataupu Tau Samoa, o le a tapua’i Amerika Samoa ma ana Sa na valaaulia mai e Samoa, o le a le tausinio i le tuuga o le fu’a o lenei tausaga.
Saunoa Nanai, o le faaiuga sa faalagolago lea i se tofa saili mai afioaga o Fautasi na valaaulia mai e Samoa, ina ua tasi le faaiuga a nei afioaga, o le a le malaga a latou fautasi e tali i le valaaulia.
O fautasi e fa na aofia i le valaaulia a Samoa e aofia ai le Aeto mai Pago Pago, Satani mai Nuuuli, Fuao mai Vatia ma le Sharks mai le Aoga Maualuga a Samoana.
“O le faaiuga ua faia e afioaga nei, o le a leai se vaa e malaga i le valaaulia a Samoa, ona ua utiuti le taimi e toe faatinoina ai tapenaga e pei ona manaomia mai e Samoa, e aofia ai le suiina o pine atoa ai ma le sailiina lea o ni foe Samoa,” o le saunoaga lea a Nanai.
Na taua e Nanai i se faatalatalanoaga ma le Samoa News i le vaiaso na te’a nei, e tusa ma le $6,000 e saili e le afioga mo le fausiaina o foe Samoa, ae ese ai le tau mo le toe suiina o pine ma isi lava tapenaga mo le fautasi, ina ia talafeagai ma le manaoga mai Samoa, ma o ia suiga tetele ua mamafa mo afioaga i le taimi nei.
Ae ui i le faaiuga e leai se fautasi e malaga i le valaaulia a Samoa, o le agaga o Amerika Samoa e pei ona fetalai Nanai, o le a mafai lava ona toe sosoo lenei sootaga ma toe tali atu Amerika Samoa i nisi valaaulia i le lumana’i mai Samoa, e pei ona sau ai i tausaga ua mavae.
Na gugulu le toatele o le atunuu ina ua salalau i ni ripoti i Amerika Samoa nei le faaiuga a le komiti o le fu’a a Samoa, e taofia ai le auai atu o fausaga fou o fautasi ua i ai i Amerika Samoa nei, mo le tuuga o le latou sisigafu’a i le masina fou, ma latou taua ai le le mananao o Samoa e malaga atu ituaiga fautasi nei e aofia ai ma le Aeto, ina nei sola ma le siamupini o faigamea i le tai i lenei tausaga.
Ae ui i ia manatu faatasi ai ma le faaiuga ua faia e le malo o Amerika Samoa, na taua e le afioga i le alii Faipule, o ia foi lea o le isi Taitaifono o le Komiti o le Fu’a a Samoa ia Tolofuavalelei Falemoe Leiataua e faapea, e tumau pea le faaiuga ua tasi i ai le Komiti, i le le taliaina lea o ni fautasi o loo fausia i fausaga faaonaponei, ona o le manatu ia toe faafoi le tulaga sa i ai ulua’i tuuga fautasi a Samoa i le 50 tausaga talu ai.
Na teena foi e le tofa Tolofuavalelei nisi o finagalo e faapea, ua mafua ona faia e le komiti lenei faaiuga, ina ia taofia ai le malaga atu o fautasi o loo fausia i fausaga faaonaponei e aofia ai le Sa o le Aeto mai Pago Pago, lea ua avea ma siamupini o tuuga fautasi o le fu’a a le atunuu i lenei tausaga.
“E leai se agaga faapena i le komiti faapea ai ma le malo o Samoa, na pau le manatu, ia toe faafoi gaioiga sa faatino e Samoa ina ua faatoa sisi lana fu’a i le ulua’i taimi i le 1962, ina ia lagona ai e tagata le taua o le lagona saili malo,” o le saunoaga lea a Tolofuavalelei.


text:
Tala o Faamasinoga
LAMALA TUFELE
Ua i luma o le Fa’amasinoga Maualuga se talosaga a le tama’ita’i o Lamala Tufele, lea o lo o tuuaia i moliaga mamafa e lua o le gaoi, iina ia faatulaga se aso o lona fa’amasinoga autu.
Na tu’ua’ia Tufele i lona talaina o se tupe mai i se teugatupe a se tagata i totonu o le Faletupe o Hawaii (BOH), e ala i le fa’aaogaina o le ATM.
O le taeao ananafi na fuafua e faia ai lona ulua’i iloiloga, lea na fa’aulu ai lana talosga mo sona fa’amasinoga autu.
E tupu lenei fa’alavelave ua molia ai Tufele, ae o lo o galue i le faletupe i Fagatogo. O se tagi na faaulu e Paul Ah Mu ma Enesi Enesi i le faletupe e tusa ai ma a la teugatupe o lo o masalomia, o lo o fa’aaoga e se tagata, na alia’e ai lenei mataupu.
Ina ua siaki e leoleo ia masini pu’eata a le BOH i Tafuna, na maua ai le ata o Tufele, a’o ia talaina se tupe mai i le ATM i le 5:42 i le afiafi o le aso 15 o Novema, 2011. Ae o le aso 16 o Tesema, 2011 na toe maua ai lona ata i le masini pu’eata i le ATM i Laufou. O aso ma taimi ia o lo o masalomia na to’esea mai ai tupe mai i teugatupe a i la’ua ua fa’aulu a la tagi.
O lo o tumau pea poloaiga o lo o tatala ai Tufele i tua mai le toese, e faatali ai le aso 22 Oketopa lea ua faatulaga e faataunuu ai lona faamasinoga, peitai afai e oo atu i le aso lea ua i ai se isi mataupu e faataunuuina ai, ona toe faatulaga loa lea o lana faamasinoga e faia i le aso 7 Ianuari 2013.
SASA LE ULU O LE ISI TAMAITAI I LE FAGUPIA
O le tamaitai e 20 tausaga lea na tuuaia e le malo i lona faaaogaina o se fagupia e faaoo ai manu’a i seisi tamaitai, ua molia nei e le malo i le moliaga mamafa o le faaoolima i le tulaga lua, moliaga mama e lua o lona tagofia o le ava malosi ae lei atoa le 21 tausaga, faapea ai ma le faatupu vevesi i nofoaga faitele.
O le tamaitai o Natasha P. Uia lea o lo o taofia i le toese, ua faamoemoe e toe tulai i luma o le faamasinoga i le Aso Tofi o le vaiaso nei, mo le faataunuuina o lana ulua’i iloiloga i luma o le faamasinoga.
I faamaumauga a le faamasinoga o lo o taua ai e faapea, o le aso 21 Iulai na tulai mai ai le faalavelave lenei i Pava’ia’i, ma auina atu ai loa le tamaitai na aafia i le falemai mo togafitiga. O se tamaitai foma’i na ia faafesootaia le ofisa o leoleo e uiga i le faalavelave.
Na ta’ua e le tama’ita’i na a’afia i le ali’i leoleo o William J. Mose, a’o savali atu i luga o le auala i totonu o Pava’ia’i, na faafuase’i ona valaau atu Uia. Na fesiligia o ia e Uia, pe aisea na ia faia ai tala leaga e faatatau ia te ia, peitai na fai i ai le tamaitai na aafia, na te le’i faia ni tala leaga e faatatau ia te ia.
Na faateia le tamaitai na aafia ina ua ta e Uia i se fagupia ma ta’e ai lona ulu, ona ia ta tu’i lea o ona foliga.
Na faailoa e le isi molimau i leoleo lona vaaia o Uia o sasa le ulu o le na aafia i le fagupia, ae na taua e Uia ina ua fesiligia e leoleo, sa faatali lava se’i taunuu atu le na manu’a i ona luma, ona faatoa ia taina lea o lona ulu i le fagupia sa ia u’uina.
E $10,000 le tupe ua faatulaga e le faamasinoga e totogi ona faatoa mafai lea ona tatala Uia i tua, e faatali ai taualumaga o lana mataupu lea ua i luma o le faamasinoga faaitumalo, ae afai e mafai ona tatala o ia i tua, ua faasa ona ia toe taumafai e faafesootai le tamaitai lea na manu’a i lenei faalavelave.
TOLOPO ILOILOGA TAMA 93 TAUSAGA LE MATUA
Ua toe tolopo i le aso 10 o Aokuso le mataupu faasaga i le tama e 93 tausaga le matua lea o lo o tuuaia i lona faia o ni uiga mataga i se alualutoto e 4 tausaga, ina ia maua ai le avanoa o loia e vaavaai i nisi o faamaumauga o lo o umia e le malo e uiga i lenei mataupu.
E le o mafai ona faalauiloa e le Samoa News le suafa o le tama ua molia, ona o puipuiga i le ono mafai ai lea ona iloa le alualutoto o loo aafia i lenei mataupu.
O se talosaga na faaulu e le loia a le ua molia o Sharron Rancourt, e talosagaina ai le malo mo le tuuina atu o isi faamaumauga o loo latou umia e uiga i lenei mataupu, ae ina ua fesiligia e le faamasino sili le loia a le malo o Mitzzie Jessop poo a isi faamaumauga ia o loo talosaga atu ai le itu tete’e, na taua e Jessop, o se ata video, ae mafua ona tuai le tuuina atu i le loia a le itu tete’e, ona o loo taumafai e tuu le ata video tuai lenei i se disc ina ia faa faigofie ai ona matamata i ai.
Ua toe tolopo e le faamasinoga le mataupu a le ua molia ma le tuutuuga, o le a mafai e loia ona vaavaai i le ata video e pei ona taua, ae le’i toe valaauina le mataupu i le aso 10 Aokuso.
O le masina o Fepuari 2012 na tulai mai ai le faalavelave lenei, ina ua ripotia le aafia o se teineititi e 4 tausaga le matua i ni gaioiga faafeusuaiga.
O loo teena pea e le ua molia tuuaiga faasaga ia te ia, ma o loo tumau pea poloaiga o loo tatala ai o ia i tua a’o faagasolo ai lana mataupu


text:
Faafetai Togiola ia Faleomavaega ma Amata
Na faaleo e le alii kovana ia Togiola Tulafono i lana polokalama i le Aso Toonai na te’a nei, sana tali e tusa ai o ni faamatalaga e faapea ua faapitoa le faafetai a le kovana i Senatoa o le Konekeresi mo le pili e taofi ai siitaga o totogi, ae le o aofia ai suafa o Faleomavaega Eni Hunkin ma Aumua Amata, ae o laua sa pito sili ona taulamua i le unaia o lenei mataupu.
Fai mai Togiola, atonu e ese se finagalo o Faleomavaega ma Aumua i le agaga o lana faafetai, ae o lana faafetai sa tuu sa’o atu lava i tagata na mafua ai ona sao ma pasia le pili, lea ua toe tolopo ai le siitaga o totogi amata i le teritori.
I le mae’a o le saunoaga a Togiola, na ia fa’apea loa ona fa’afetaia Faleomavaega ma Aumua e tusa ai o le la sao i le taumafaiga o lenei pili, atoa ai foi ma ni galuega sa laua faia e uiga i lenei mataupu.
Ae peitai na faamanino e Togiola, o le faataotoina o galuega i totonu o le konekeresi, e i ai mataupu i totonu o le konekeresi e ta’u i le gagana faaperetania o “riders” po o mataupu e taua o “mataupu faati’eti’e.”
Na ta’ua e Togiola, e mafua lea igoa ona e i ai taimi e taumafai ai faipule ma Senatoa e faasa’osa’o ni isi o mataupu i totonu o isi pili e faaulu i luma o le fono, afai la e i ai ni tamai mataupu e manaomia le faaulu i totonu o le fono, ona saili lea e faipule ma senatoa o isi pili e faatietie i ai a latou mataupu taua ia, ina ia faa faigata ai i faipule po o senatoa ona aveese vaega laiti ia, aua afai e aveese vaega laiti ia, o lona uiga ua le aoga atoa le pili sa fuafuaina.
“O le mafuaaga tonu lena na mafua ai ona pasia le pili lea na aofia ai ma le totogi amata i Amerika Samoa nei, ona sa faaofi i totonu o le pili sa naunau le toatele o faipule e faapasia mo i latou, lona uiga ana aveese le vaega i totogi amata, lona uiga e afaina atoa atu ai ma le pili, o le auala la lena na mafua ai ona ou faafetai faapitoa i alii Senatoa sa ou taua o laua suafa, ona o le galuega fita sa laua faatinoina,” o le saunoaga lea a le alii kovana.
Sa ia taua foi, ana faapea e faaulu lava na o se pili e taofi ai siitaga o totogi i Amerika Samoa, o le mea moni e teena e le pasia.
“Ana faapea foi e faaulu e le tatou faipule sana ia fo’i pili e faatatau i totogi amata ina ia taofia, ou te ta’utino atu, e le taitai foi pasia lena pili, e teena e le konekeresi, o le mafuaaga tonu lena sa ia faafetaia ai alii Senatoa e tusa ai o le galuega fitaituga sa laua feagai ai,” o le saunoaga lea a Togiola.
“Ae afai ua galo atu ai ma se faafetai mo Faleomavaega ma Aumua, ia o lea ua faafofoga le atunuu atoa, ou te faafetai atu ia te oulua ona o galuega lelei ma le lua sao i le unaia o lenei mataupu mo Amerika Samoa, e le faigofie.”
Ina ua pasia e le maota o sui le pili, na tuuina mai ai e le tofa Faleomavaega sana tusi e faalauiloa aloaia mai ai le pili ua pasia, faatasi ai ma lona finagalo e uiga i lea pili.
Saunoa Faleomavaega, na te faafetaia le agaga o le konekeresi ua mafua ai ona latou pasia lenei pili, peitai i lona talitonuga, e lagona ai lona faanoanoa leaga na te le lagolagoina le taofia o le siitia o totogi amata i le teritori.
Ae na taua e Togiola i le vaiaso na te’a nei e faapea, e faanoanoa o ia ona o saunoaga ia a le alii faipule, e foliga mai ai e tu le isi vae i le isi itu ae tu le isi ona vae i le isi itu, peitai o le galuega ma le taitaiina o le malo e le faia e se tagata e tu vaelua, ae tatau lava ona tasi le itu e tu ai le taitai ma lagolago le at unuu.“E le manaia lea ituaiga mea o le eseese o le mea e tu ai le va o le taitai, afai ua tu i fafo tu uma i fafo vae, ae afai foi e fia tu i totonu ia tuu uma outou vae i totonu, ae aua le tu vaelua e le manuia ai se atunuu.


text:
Tofia e Lolo ia Afoa ta’ita’i i lana “komiti o suiga”
Ua tofia e le afioga i le Kovana Sili filifilia a le atunuu ia Lolo Matalasi Moliga le afioga i le Aloalii ia Afoa Moega Lutu, e taitai i lana vaega ua taua o le ‘Transition team’, poo le vaega lea o le a sauni atu mo le suiga o tofi o le malo pe a maea le nofoaiga o lo o i ai nei i le faaiuga o le masina fou o Tesema.
I se faatalatalanoaga ma le tofa i le tootoo ia Lolo i luga o le telefoni i le aoauli ananafi, sa ia faamaonia mai ai lea tulaga i le Samoa News.
Saunoa le tofa Lolo, o le fonotaga a lana vaega i le aso Faraile na te’a nei na faamautuina ai lea tulaga.
Sa ia taua foi e faapea, e ese mai i le tofiaina o le afioga Afoa e taitai i le Transition team, ua ia tofia foi le tofa ia Fiu Saelua e taitai i le vaega o le ‘Inauguration team’, poo le vaega lea e talanoaina fuafuaga mo le faauuina o le kovana fou ma le lutena kovana i le tausaga fou.
Ae ui o suiga ua amata ona vavala mai mo le faigamalo fou lea ua olioli latou te taitaia le malo mo le isi fa tausaga, o le ulua’i lu’itau lea ua feagai nei ma le paga a Lolo ma Lemanu, o le leai lea o se tupe e faatupe ai le faamoemoe mo le la faauuga.
Na taua e le tofa Lolo e faapea, ua maea ona faailoa atu e le alii kovana ia te ia, e leai se tupe e maua mai i le malo e fesoasoani ai i le la faauuga.
“Ua uma ona ma feiloai ma le alii kovana (afioga Togiola Tulafono) e uiga i le mataupu lenei, ma ua ia faailoa mai e leai se tupe mo le faamoemoe, o le ala lena ua ou tofia ai loa ai loa le tofa Fiu e faauluulu i le komiti latou te tapenaina fuafuaga mo le faauuga o tofi, ina ia mautinoa e i ai se auala e mafai ai ona faatino lenei faamoemoe,” o le saunoaga lea a le tofa Lolo.
Saunoa Lolo, o le komiti lea ua tofia i lalo o le taitaiga a le tofa Fiu, o le a latou vaavaai i se auala e foia ai le faafitauli ua tulai mai, ma ua i ai le faamoemoe e tatau ona oo atu i le aso Lulu o le vaiaso nei, ua mautu se fuafuaga e faia mo le faamoemoe e pei ona taoto.
Sa ia taua foi e faapea, e le o i ai se faamoemoe e faatele le tapenaga.
O le toatele o le atunuu ua nonofo ma faatalitali poo a suiga fou ia ua sauni atu Lolo ma Lemanu e amata ai le la taitaiga, peitai ua vavala mai i tofiga e lua a le alii kovana filifilia ni isi o suiga o lo o tulimata’i i ai le silasila a le atunuu e fia vaai i ai.
O le aso 3 Ianuari i le itula e 12:00 i le aoauli e pei ona faataoto mai i le Faavae, o le taimi lea e suia ai le faigamalo fou ma faauuina ai loa tofi e pei ona i ai i le taimi nei, ae o le aso 31 o Tesema o le tausaga nei e tatau ona oo atu i ai ua faamavae uma sui o le faigamalo o lo o taitaia le malo i le taimi nei.


text:
O le manuia moni i lenei olaga, e maua mai i le faapaiaina o o tatou olaga—o lona uiga, o o tatou taimi ma filifiliga—i faamoemoega o le Atua
A o ou talavou, sa ou asiasi ai i se Faaaliga a le Lalolagi i le 1964 i le Aai o Niu Ioka. O se tasi o nofoaga ou te fiafia e alu i ai o le faleie o le Ekalesia a le Au Paia o Aso e Gata Ai ma sona faatusa manaia o tumutumu o le Malumalu o Sate Leki. O iina na ou matamata ai mo le taimi muamua i le ata o le Sailiga a le Tagata mo le Fiafia. O le faaalia ai e le tifaga o le ata o le faaolataga, o loo fofogaina e Elder Richard L. Evans, sa i ai se aafiaga taua i le tele o tagata asiasi, e aofia ai ma a’u. E i ai isi mea na saunoa i ai Elder Evans e faapea:
Ua e saoloto e faafesuiai lau vaega o ou taimi mo mea faafiafia. Atonu e mafai ona e faafesuiaia mo manaoga faatauvaa. Atonu e mafai ona e faaaluina i le faaloloto. …
… Ua ia te oe le saolotoga e filifili ai. Ae o nei mea e le o ni fetuunaiga mo ni tau maualalo, aua e te le maua ai se lotomalie tumau.
“O aso uma, o itula uma, o minute uma o lou olaga faaletino e tatau lava ona i ai se aso i le lumanai e tali atu ai. Ma o iinei i le olaga lenei e te savali ai i le faatuatua ma faamaonia oe lava ia e mafai ona e filifili le lelei nai lo le leaga, le sa’o nai lo le sese, tumau i le fiafia nai lo na o mea faafiafia. O lou taui foi e faavavau o le a faia e tusa ma lau filifiliga.
“Sa saunoa mai se perofeta a le Atua e faapea, ‘Ua ola tagata ina ia latou maua le olioli,’ o se olioli e aofia ai se atoaga o le olaga, o se olaga e tuuto atu i le auaunaga, i le alofa ma le toafilemu i le aiga ma fua o le galue faamaoni, o se taliaina o le Talalelei a Iesu Keriso—o tulaga manaomia ma poloaiga.
E na o le pau nei o mea o le a e maua ai le fiafia moni, le fiafia lea e lē mou atu pe a tapē moli ma musika ma taape ese atu tagata.” 1
O nei faamatalaga ua faailoa mai ai le moni o lo tatou olaga i le lalolagi o se tausi mea o le taimi ma filifiliga ua tuuina mai e lo tatou Foafoa. O le upu tausi mea e faamanatu mai ai le tulafono o le faapaiaga a le Alii (tagai, mo se faataitaiga, MFF 42:32, 53) lea e i ai sana matafaioi faale-tamaoaiga, ae e sili atu nai lo lena, o se faaaogaaga o le tulafono faaselesitila i le olaga iinei ma le taimi nei (tagai MFF105:5). Ina ia faapaiaina o lona uiga o le vaetofia lea po o le tuuina atu o se mea e paia, ma tuuto atu i faamoemoega paia. O le manuia moni i lenei olaga, e maua mai i le faapaiaina o o tatou olaga—o lona uiga, o o tatou taimi ma filifiliga—i faamoemoega o le Atua (tagai Ioane 17:1, 4; MFF 19:19). I le faia o lena mea, tatou te faatagaina ai o Ia e siitia i tatou i lo tatou taunuuga e aupito sili ona maualuga.
Ou te manao ia tatou mafaufau faatasi i ni elemene se lima o se olaga faapaiaina: o le mama, galue, faaaloalo mo le tino faaletino, auauna atu, ma le amiosa’o.
E pei ona faailoa mai e le Faaola, o le olaga faapaiaina o se olaga mama. E ui e na o Iesu sa soifua e aunoa ma se agasala, o i latou e o mai ia te Ia ma amoina Lana amo ua latou maua Lona alofa tunoa lea e avea ai i latou e faapei o Ia, e le ta’usalaina ma e lē pona. Faatasi ai ma se alofa loloto, ua faamalosiau mai le Alii ia i tatou i nei upu, “Ina salamo ia outou tuluiga uma o le lalolagi ma o mai ia te au, ma ia papatisoina i lo’u igoa, ina ia faapaiaina outou i le Agaga Paia tou te talia, ina ia outou tutu ma le lē pona i o’u luma i le aso gataaga” (3 Nifae 27:20).
O lea la o le faapaiaga o lona uiga o le salamo. O le loto maaa, fouvale, ma le sisi’o e tatau ona lafoa’ia, ma ia suitulaga i ai le gauai atu ma le lotomaualalo, o se manao e faasa’o, ma le taliaina o mea uma e manaomia mai e le Alii. O le mea lea na ta’ua e le Tupu o Peniamina o le tuu ese o le tagata o le lalolagi, ae gauai atu i galuega alofa a le Agaga Paia, ma ua avea ai o ia ma tagata amiotonu “ona o le togiola a Keriso le Alii” (Mosaea 3:19). O se tagata e faia lenei mea ua folafola atu i ai le mafutaga tumau a le Agaga Paia, o se folafolaga e manatuaina ma faafouina pea i taimi uma e taumafa ai se agaga ua salamo i le faamanatuga o le tausamaaga a le Alii (tagai MFF 20:77, 79).
Na ta’ua e Elder B. H. Roberts i se tasi aso le faagasologa i upu nei: “O se tagata e savali i le malamalama ma le atamai ma le mana o le Atua, o le a mulimuli ane, e ala i malosiaga o nei fegalegaleaiga [ma le Atua], o le a fai ai mo ia le malamalama ma le atamai ma le mana o le Atua—e filiina ai na ‘ave susulu i se filifili paia, e fesootai ai o ia lava e faavavau i le Atua ma le Atua ia te ia. O [le] aotelega lea o afioga lilo a le Mesia, ‘Faapei o oe Tama o i totonu ia te au, o au foi o i totonu ia te oe’—o se mea aupito silisili lea e mafai ona ausia e se tagata.” 2
O se olaga faapaiaina o se olaga o le galue. I le amataga o Lona soifuaga, sa faia ai e Iesu le galuega a Lona Tama (tagai Luka 2:48–49). Ua viia le Atua lava Ia i Ana galuega o le faataunuuina o le faaofuina o Lana fanau i le tino ola pea ma le ola e faavavau (tagai Mose 1:39). O se mea fua lava lo tatou mananao e auai faatasi ma Ia i Lana galuega, ma i le faia o lena mea, e tatau ona tatou iloaina o galuega faamaoni uma lava o galuega a le Atua ia. I upu a Thomas Carlyle, “O Galuega faamaoni uma e paia; i Galuega faamaoni uma, e tusa lava po o galuega faamaoni na faia i lima o se tasi, o loo i ai lava se mea e paia. O soo se ituaiga galuega faamaoni e faia i le lalolagi atoa, e tauia uma i le lagi.” 3
Na mamanuina e le Atua lenei olaga faaletino e manaomia ai le tauiviga faifai pea. Ou te manatua se faamatalaga faigofie lava a le Perofeta o Iosefa Samita “Ma o lo matou galulue ai pea e le aunoa, na mafai ai ona lava mea e tausi ai lo matou aiga” (Iosefa Samita 2:55). O le galue e mafai ai ona tausia ma faamauoaina le olaga. E mafai ai ona tatou onosa’ia le lē fiafia ma mala o le olaga faaletino. O mea ua ausia e ala i le galue malosi, e aumaia se lagona o le tauaogaina o le tagata lava ia. O le galue e atiina ae ai ma faaleleia uiga, e foafoa ai le matagofie, ma o le meafaigaluega o la tatou auaunaga a le tasi i le isi ma le Atua. O se olaga faapaiaina e tumu i le galue, o nisi taimi e fai faafia, o nisi taimi e faatauvaa, o nisi taimi e le talisapaiaina, ae o le galue e faaleleia ai, e faatulaga lelei ai, e lagolago ai, e siitia ai, auauna atu ai, ma saili atu ai i mea e sili atu.
O lea ua ou talanoa atu e viia le galue, ma ua tatou foi la ona ou faaopoopo atu se upu lelei mo taimi paganoa. E pei lava ona tuuina atu e se galuega faamaoni i le malolo lona suamalie, o faafiafiaga lelei o le uo ma o le soa tumau lea a le galue. O musika, o tusi faitau, tusigaata, siva, tala faatino, ma taaloga—e mafai e ia mea uma ona aumaia faafiafiaga e faamauoa ai le olaga o se tasi ma faapaia atili ai. I le taimi foi lea, e tau lē manaomia ai le fai atu o le tele o mea ua pasia mo faafiafiaga i aso nei e lē migao, faalumaluma, e malolosi, e faapē ai le mafaufau, ma faamaimau taimi. E iloagofie lava, o nisi taimi e na o le galue malosi e maua ai le taimi paganoa lelei. A liliu faafiafiaga mai le mama i le eleelea o le a avea ma faaoosala o le olaga faapaiaina. “O lenei, ia outou, … ina ne’i faapea outou, e mai le Atua le mea ua leaga” (Moronae 7:14).
O se olaga ua faapaiaina e faaaloalo i le meaalofa e lē mafaatusalia o le tino faaletino o se tagata, o se foafoaga paia i le faatusa lava o le Atua. O se faamoemoega autu o le olaga faaletino, ia maua e agaga taitasi sea tino ma aoao ai e faaaoga le filifiliga saoloto i se tino o aano. O se tino faaletino ua tatau ai foi mo le faaeaga lea ua na o le tuufaatasiga lava o le faaletino ma le faaleagaga e oo mai ai, e pei ona tatou vaaia i lo tatou Alii pele, ua toetu. I lenei lalolagi agasala, o nisi o le a itiiti sina taimi e tiga ai i le olaga; o nisi tino o le a lē atoatoa, gauia, pe itiiti se avanoa e ola ai; ae o le a lava le umi mo agaga taitasi, ma o le a agavaa tino taitasi mo le toetutu.
O i latou e talitonu o o tatou tino e le mai se isi mea nai lo le taunuuga o tupuaga mai meaola, o le a lē lagonaina e tatau ona tali atu i le Atua po o soo se tasi lava mo mea latou te faia i o latou tino. Peitai, o i tatou o i ai se molimau o le moni atoa o le muai olaga, olaga faaletino ma le olaga e faavavau pe a mavae le oti, e tatau ona faailoa atu e i ai so tatou tiute i le Atua e faatatau i lenei palealii ua ausia o Lana foafoaga faaletino. I upu a Paulo e faapea:
“Tou te le iloa ea, o lo outou tino o le malumalu lea o le Agaga Paia ua i totonu ia te outou, o loo ua ia te outou mai le Atua, e le aia foi outou ia te outou?
“Aua ua faatauina outou i le tau: o lenei, ia outou vivii atu i le Atua i o outou tino, ma o outou agaga, o mea a le Atua ia” (1 Korinito 6:19–20).
I le aloaiaina o nei upumoni ma faatonuga a Peresitene Thomas S. Monson i le konafesi aoao ia Aperila na te’a nei, o le a tatou lē suia lava foliga o o tatou tino, e pei o le taina o pe’a; pe faavaivaia i fualaau faasaina; pe faaleagaina i le faitaaga, mulilua po o uiga le mama. 4 E tatau ona tatou faapaiaina lona mana e auauna atu ai ma faalautele ai le galuega a Keriso. Fa mai Paulo, “Le au uso e, ou te aioi atu ia te outou, ona o le alofa mutimutivale o le Atua, ia outou tuuina atu o outou tino i le Atua, o le taulaga ola, ma le paia, ma le mālie, o le mea lea e tatau ai ona outou faia” (Roma 12:1).
Sa faailoa mai e Iesu e faapea o se olaga ua faapaiaina o se olaga o le auauna atu. I nai itula a o lei amataina puapuaga o Lana Togiola, sa mulumuluina ai ma le lotomaulalo e le Alii ia vae o Ona soo, ma fetalai atu ia i latou:
“O lenei afai o au le Alii, ma le Aoao, ua ou mulumuluina o outou vae, e tatau ona outou femulumuluai o outou vae.
“Aua ua ou avatu le faaaoao ia te outou, e pei ona ou faia ia te outou, ia faapea lava e outou ona fai.
“E moni, e moni, ou te fai atu ia te outou, e le sili le auauna i lona alii; e le sili foi le ua auina i le e ana le feau” (Ioane 13:14–16).
O i latou e auauna atu lē leoa ma le mafaufau atoa i galuega lelei, o faataitaiga ia o le faapaiaga. E leai ma se tasi i o tatou taimi e sili atu ona atoatoa le faia o lenei masani i le olaga i aso taitasi nai lo Peresitene Thomas S. Monson. Ua ia faato’aina se taliga e faafofoga atu ai, lea e mafai ona iloatino ai e oo lava i sina musumusu e tau lē lagona a le Agaga o loo faailoa mai ai le manaoga o se tagata e mafai ona ia aapa atu ma fesoasoani i ai. E masani lava ona ia tali atu i nai taga faigofie lea e faamautu ai le alofa faalelagi ma le silafia, ae e tali atu pea lava pea ia Thomas Monson.
Sa ou maua mai i le olaga o lo’u tamamatua ma tinamatua, o Alexander DeWitt ma Louise Vickery Christofferson, se faataitaiga o sea faapaiaga. O tamamatua o se tagata malosi, ma sa lelei tele i le seleina o fulufulu mamoe i aso a o lei oo mai sele fulu manu eletise. Sa matua lelei ai tele o ia, ma sa ia fai mai, “e tasi le aso ou te seleina ai mamoe e 287 ma e mafai ona ou seleina le silia ma le 300, ae ua uma a matou mamoe.” I le tausaga e 1919 sa ia seleina ai le silia ma le 12,000 mamoe, na maua ai pe a ma le $2,000. Semanu o lea tupe e mafai ona faatele ai lana faatoaga ma faaleleia ai lona fale, ae o se valaauga e auauna atu i le Misiona a Setete i Saute na oo mai le Usoga, ma faatasi ai ma le lagolago atoa a Louise, na ia taliaina ai. Na ia tuua lona faletua (o loo maitaga i le taimi lea i lo la atalii muamua, o lo’u tamā lea) ma ō la’ua afafine e toatolu ma le tupe na maua mai le seleina o mamoe. I lona taunuu mai ai ma le olioli tele i le lua tausaga mulimuli ane, na ia matauina ai, “Na lava a tatou tupe na tausia ai i tatou i le lua tausaga atoa, ma e $29 lea e totoe.”
O se olaga ua faapaiaina o se olaga o le amiosa’o. Tatou te vaaia i se tane ma se ava “o e o faamamaluina tautoga o le faaipoipoga i le faamaoni atoatoa.”5 Tatou te vaaia i le tamā ma le tina o loo faailoa atu le mea e faamuamua, o le tausia lelei lea o la la’ua faaipoipoga ma faamautinoa le saogalemu o le faaletino ma le faaleagaga o le la fanau. Tatou te vaaia ia i latou o e faamaoni.
I tausaga ua te’a, na ou masani ai i ni aiga se toalua i le faagasologa o le faaleaogaina o se pulega faapaaga o se pisinisi. O pule, o alii ia e toalua sa avea ma se uo ma ni tagata o le aulotu Kerisiano lava e tasi, sa faavaeina le kamupani i tausaga na muamua atu. Sa mafana lava ma lelei la la’ua sootaga o se paaga faipisinisi, ae a o faasolosolo ina ua matutua ma ua amata ona aofia ai le isi augatupulaga i le faafoeina o le pisinisi, sa alia’e mai feeseesea’iga. Na i’u lava ina tonu i vaega uma e sili ai pe a vaevae aseta ma alu loa le tagata ia i lona ala. Na faufau e le tasi o le paaga faapogai ma lana loia se togafiti e taofia ai mo ia lava se vaega tupe tele i le faamalepeina o aseta lea o le a pagatia ai tulaga tautupe a le isi paaga ma ona atalii. I se fonotaga a nei vaega, na faitio se tasi o atalii i le lē sa’o o lenei faiga ma talosagaina ai le faamamaluina o talitonuga faaKerisiano o le paaga muamua. “E te iloa e le o sa’o lenei mea,” sa ia fai mai ai. “E faapefea ona e faavaleaina se tasi i lenei auala, aemaise lava o se uso i le ekalesia lava e tasi?” Na tali mai ma le ita le loia a le paaga muamua lea, “Oi, se faatagata matua ea! E faapefea ona e faatamaitiiti mai?”
O le amiosa’o e lē o le faatamaitiiti. O le mea e ta’u o le faatamaitiiti o le manatu lea tatou te lē tali atu mo i tatou lava i le Atua. Na folafola mai e le Faaola: “Na auina mai au e le Tama, ina ia siitia au i luga o le satauro; … ia tosina mai tagata uma ia te au; e pei ona siitia au e tagata e faapea ona siitia tagata e le Tama, ina ia laulaututu i o’u luma, ia faamasinoina ai i a latou galuega, pe lelei, pe leaga” (3 Nifae 27:14). O se tasi o loo ola i se olaga faapaiaina na te le saili atu e taufaavalea i le isi tagata, ae afai o se isi lava mea, o le a ia liliu atu le isi alafau, ma afai e manaomia e avatu i ai lona ofutino, o le a avatu foi i ai ma lona ofutele (tagai Mataio 5:39–40). O a’oa’iga e sili ona malolosi a le Faaola e mo tagata pepelo. O le pepelo e matuai matautia lava le faatafunaina, e le gata i le tagata pepelo, ae mo i latou uma o e mātau pe iloa lana amio, aemaise tamaiti. E faataumaoia ai le faatuatua, ae o le mamalu, o le eleele lafulemu lea e ola lauusiusi ai le fatu o le faatuatua.
O se olaga ua faapaiaina, o se mea matagofie. O lona malosi ma le toafilemu e “pei o se laau ua matua fua lelei ua totoina i se fanua lelei, i tafatafa ane o se vaitafe mama, ua fua mai ai fua taua e tele” (MFF 97:9). O se tulaga e faapitoa le taua, o le uunaiga lea a se alii ma se tamaitai faapaiaina i isi, aemaise lava i latou e aupito pele ma vavalalata. O le faapaiaga o le toatele ua fai i lagi folauga, ma isi na soifua faatasi ma i tatou, ua fesoasoani e faataatia ai le faavae mo lo tatou fiafia. E faapena foi, o le a maua foi e augatupulaga i le lumanai le lototoa mai o outou soifua faapaiaina, ma faailoa atu lo latou nofoaitalafu ia te outou mo lo latou mauaina o mea uma e taua moni. Inā tatou faapaiaina ia o i tatou lava o ni atalii ma afafine o le Atua; “ina ia foliga i tatou ia te ia pe a faaalia mai o ia; ina ia ia te i tatou lenei faamoemoe” (Moronae 7:48; tagai foi i le 1 Ioane 3:2), Ou te tatalo ai, i le suafa o Iesu Keriso, amene.
Faaali Mau Faasino
-
1. Sailiga a le Tagata mo le Fiafia (tamaitusi, 1969), 4–5.
-
2. B. H. Roberts, “Brigham Young: A Character Study,” Improvement Era, June 1903, 574.
-
3. Thomas Carlyle, Past and Present (1843), 251.
-
4. Tagai Thomas S. Monson, “O Sauniuniga e Aumaia ai Faamanuiaga,” Liahona ma le Ensign, Me 2010, 64–67.
-
5. “O Le Aiga: O Se Folafolaga i le Lalolagi,” Liahona, Oke. 2004, 49; Ensign, Nov. 1995, 102.


text:
FA’AVAE LOTO TAGAVAI ALOAIA AI TUUMALO AFIOGA SENATOA SEUI
I le faagasolo ai o toe sauniga o le afioga i le alii Senatoa ia Seui Laau i le taeao nei, ua poloaina ai e le afioga i le kovana sili le sisi faavaeloto lea o tagavai uma i totonu o le teritori, e amata mai i le taeao o le aso e oo atu i le goto o le la i le aso a taeao, 17 Fepuari, ina ia aloaia ma faaaloalogia ai le tuua o le malo e lenei tamalii o le atunuu.
I sana poloaiga na tuuina mai i le aso ananafi, ua poloaina ai e le afioga Togiola Tulafono le Matagaluega o Leoleo, ina ia faatinoina uma tiute ma faia faaaloaloga uma e tatau ai i taimi o toe sauniga o le alii Senatoa.
I se vaega o lana poloaiga, ua talosagaina ai e le alii kovana le atunuu uma ina ia auai faatasi i le molimauina ma le faaaloalogiaina lea o toe sauniga o le afioga Seui.
“O le a manatuaina pea lana tautua mo lona atunuu ma le malo, o lana tautua foi sa ofoina mai faapea ai ma faataitaiga lelei e pei ona ia faatulai o le a tumau ma avea ma faataitaiga mo tupulaga mo le lumana’i,” o le saunoaga lea a le alii kovana.
O le taeao nei i le itula e 8:30 ua faamoemoe e faataunuuina ai le sauniga faalemalo a Seui i le maota o le Fono Faitulafono, lea o le a molimauina e ona uso a Senatoa faapea ai afioga i faipule o le maota o sui.
O se vaega o le sauniga i le taeao nei ua faamoemoe e tauaao aloaia atu ai e le alii peresetene o le Senate ia Gaoteote Palaie Tofau se iugafono a le Senate ua pasia e maota e lua, e momoli atu ai le agaga o faamaisega ma le faamafanafanaga a le Fono ma tagata Amerika Samoa, i le faletua/tausi ia Palepa Milovale Gagau Sanitoa Seui ma le aiga Sa Seui, ona o le tuumalo o le alii Senatoa, ma momoli atu ai le agaga faamalo mo le faafetai i lana tautua matavela mo tagata o Amerika Samoa.
O le afioga Seui na soifua mai i le aso 24 Me, 1942, ae valaauina e le Atua i le aso 26 Ianuari 2012 ina ua 69 tausaga o lona soifua.
O loo taua i le iugafono e faapea, o i latou uma e silafia Seui, latou te molimauina lona soifuaga, o ia o se tagata e tautala sa’o, ma o se tasi lea o uiga tumau i lona soifuaga atoa.
E 47 tausaga o lana tautua i le malo o Amerika Samoa, ao lei filifilia o ia i le tausaga e 2009 e avea ma se tasi o Senatoa mo le itumalo o Ituau i le maota maualuga a le Senate.
O lana uluai galuega sa avea ai ma failautusi o mea faigaluega a le Ofisa o Tautua Faa-Ofisa, ma tofia ai loa e avea ma failautusi i vaega tau tupe mo le kamupani o le StarKist Samoa.
Ina ua mavae ni nai tausaga sa toe foi atu o ia ma toe faaauau lana galuega mo le malo o Amerika Samoa, ma avea ai ma taitai failautusi mo le matagaluega o Galuega Lautele, sosoo ai ma tausaga e lua sa galue ai o se Tagata e Fuafuaina mea tau tupe a le Fono Faitulafono, ma toe foi atu ai ma galuega i le Ofisa o Faatauaiga a le malo mo tausaga e 8.
Sa amata galue o ia i le tofiga o le Fesoasoani faapitoa i le Faatonu, sosoo atu ai ma le Faatonu Lagolago, mulimuli ane ai loa avea ma Faatonu o lea matagaluega.
I le tausaga e 1968 ina ua faatoa 26 ona tausaga ao suafa ia Laau Seui, sa ia talia ai le fanoga a lona aiga na te nofoia le suafa Seui, ma la nofolua ai ma le tofa Seui Afa, ma ia tausia ai loa le aiga ina ua tuumalo Seui Afa ina ua tuanai le 20 tausaga, ma faaauau ai lava lona tausiaina o lona aiga, nuu ma le ekalesia i lona afioaga o Nuuuli mo le 40 tausaga.
O Seui o se tiakono e galue malosi i galuega a lana ekalesia EFKAS i Nuuuli, o ia foi o le tiakono taitai, o le taitai pese a le aufaipese a le Osana Aleluia ma le aufaipese tuu faatasi a lana ekalesia i Nuuuli, o ia foi o le taitai o le komiti o Atinae a le ekalesia.
O se tama sa ia faia ni faataitaiga lelei mo lana fanau ina ia avea i latou ma taitai o le malo ma le ekalesia, lea e pei ona avea ai lona atalii matua o Larry S. Sanitoa ma faipule o le maota o sui, o ia foi o le taitai o le Faalapotopotoga Faavaomalo o Fatuoaiga, Ituaiga o Aiga Paia, ae o lona atalii laititi o Mikaele o le faifeau faamaoni mai Piula a le Ekalesia Metotisi.
O Seui, o ia o le taitaifono o le Komiti o Galuega o le malo a le Senate, sui taitai fono o le komiti o Tagata Litaea, e avea foi o ia ma totino o nisi o komiti a le maota maualuga.
Ia faamaise le Agaga Paia o le Atua i aiga faanoanoa ona o le tuua o le malo e le alii Senatoa ia Seui.


text:
Auai AS i le Pacific Arts Fest: Atu Solomona
Ua mautu le tatou au fa’afiafia e masi’i atu mai le tatou malo mo le Fa’aaliga o Tu ma Aga a le Atuvasa, ua mae’a tapena ai le ausiva a le Kolisi Tu’ufa’atasi, mo le fa’aaliga o tu ma aga a Samoa i Solomona, fa’atasi ai lea ma le aumalaga e to’a 20 o i latou e aofia ai le sui o le Komiti Fa’afoe, o Atisi Samoa, o sui o le aufaigaluega ma le Malo fo’i. O le aumalaga atoa e masi’i e to’a 50 i latou.
O le a tu’ua i latou lo tatou atunu’u i le aso 25 Iuni, 2012 ma latou uia ai Samoa i le va’alele ua masi’i atu ai fo’i le aumalaga a Samoa Tuto’atasi mo Solomona. Ua fa’apena fo’i ona fa’ailoa mai o le vaitau sa’o mo lea fa’aaliga ua fa’ataoto lea mo le aso 27 Iuni se’ia pa’ia le aso 12 Iulai, 2012 i Solomona lava.
Ua fa’ailoa mai e matua to’atele lava le aumalaga a Niu Sila ma Ausetalia e fa’aalia a latou tu ma agaifanua i lenei fo’i tausaga.
Ua fa’ailoa mai e le malo o Solomona, le fesoasoani tupe e $100,000. ua taua’aoina ane e le Malo o Ausetalia ma le malo o Niu Sila ina ia fesoasoani e fa’atupe ai le tapenaga o le nofoaga mo le fa’aaliga o Tu ma Agaifanua o malo uma o le Atuvasa a le Pasefika.
Ua tatou iloa, o lea taligamalo na tuana’i sa talimalo ai Amerika Samoa ma o lenei tausaga ia Iulai -Aokuso 2012, o le a talimalo ai Solomona.
$100,000. Meaalofa Ausetalia & Niu Sila - Fa’amae’a tapena Arts Fest:
Ua fa’ailoa mai e se tala tusia i le Nusipea a le Solomon Times ua mae’a taua’aoina se meaalofa tupe e $100,000. mai le malo o Ausetalia ma Niu Sila e fesoasoani i le taligamalo o le Fa’aaliga o Tu ma Aga a le Atuvasa i Solomona.
Ua fa’ailoa mai o lea meaalofa tupe, ua fa’amae’a lelei ai le tapenaga o lea nofoaga mo fa’aaliga, i ona moli ma mea fa’aleotele leo ma o nei mea o le a fa’aaogaina uma lava e fa’aaliga o tu ma ata a atumotu ta’itasi o le a auai i lenei fa’aaliga tele a le Pasefika.
Ua fa’ailoa mai, ua matua fiafia nei malo tetele e lua i le avanoa ua maua e fesoasoani ai mo Solomona i lana taligamalo, aua ua i ai lo latou iloa, e le misia fo’i e i latou lea avanoa lelei e fa’aalia ai latou tu ma agaifanua i lea fo’i fa’aaliga, ma e silia ma le 300 o latou sui auai i lea fa’aaliga mai malo nei e lua.
E ese mai lenei fesoasoani tupe, ae ua fa’ailoa mai fo’i e to’atele fo’i fesoasoani ua mae’a fa’ao’o ane e Niu Sila ma Ausetalia e ala i tagata faufale, tagata e i ai tomai mo fausaga o nofoaga ma le tosoina o le uila ma le suavai taumafa i nofoaga ma fale ua fa’atulaga mo fa’aaliga, ae maise nofoaga e nonofo ai le au fa’afiafia ma isi fo’i nofoaga mo fefa’atauaiga o nei galuega alofilima o atunu’u uma o le atuvasa.
E aofia mai i le aumalaga a Ausetalia, ua a’ailoa mai e to’a 50 a latou atisi ta’uta’ua lava o le a auai ma a latou folasaga ma galuega taulima e fa’aalia i le fa’aaliga ale atuvasa i Solomona. Ua fa’ailoa mai o le a auai ane le latou fa’aili ua fa’aigoaina o le Tjupi Band lea ua fa’ailoa mai e i ai a latou musika po’o pese fa’arekei Fa’a- Ausetalia ma o lo’o i ai le latou pese sili ona alumia i Ausetalia e fa’aigoaina o le “Pa’u Lanu sese!”O le a mafai ona maimoaina lenei aufaipese matagofie a Ausetalia i le taimi o le latou fa’aaliga.


text:
Fagogo: Tama o le CIA
Ina ua toe aumai le feau mai i o i le Fale Pa'epa'e e tatau loa ona alu le osofaiga, na tapenapena le alu o le latou 'osofaiga e faatoa gaoi lava i le po pea a oo i le taimi ua sauni ai e alu.
Na tea loa el itula e valu ua pogisa mai le mea, ua amata ona savalivali tama agai i le fale lea o loo i ai le vaega leaga faatasi ai na fanau a le 'au maumea lea ua taofi faapagota nei e le vaega lea.
Na toe 50 iata fai uma loa meavaai e faaaoga i le po, ao isi vaega na faaaoga le isi ituaiga meavaai e ati i le tino o le fale, tusa pe uamea pe piliki ae mafai e i latou ona iloa atu tagata la e i totonu o le fale.
Na talia e le commander poo le taitai lea o le Navy Seal lea le manaoga a le Eteuati e fia alu ai foi i le osofaiga, ae e o atu i tua o laina lona tolu lea e tu ai le Commander o le osofaiga.
O soo se mea lava e faia i le taimi o le osofaiga e tatau lava ona iloa e le Commander le mea lea ua mana'o e sui i le taimi, o le vaega o le fale, ma le aofaiga o tagata, aemaise ai o le suiga la o le a fai.
Ia uma noa loa uma le tagata ma lana mea e fai e faatatau i le latou osofaiga.
E to'afa la e i le umukuka o le la e 'aai, e to'alima le isi vaega lena e nonofo i fafo i le isi itu o le fale o le la e tatanoa ai na ulaula a latou sikaleti.
O lona uiga e to'alua sefulu ma le fitu, le aofaiga o le vaega lea ua mautinoa lava le latou i ai.
Ia fesili atu loa le taitai i ai, "Ua mautinoa e outou e fia le aofaiga o tagata le la i lalo i le sela ?."
Fai mai le alii lea e i meavaai ai tagata, "E to'aono." fai atu loa le taitai, a sauni loa tama ua uma ona tofi e fana tagata ?, "Ioe." "Ia tasi lava le taimi e ta fana uma ai le to'alua na, ae faafefea outou lea ua sauni e o atu i totonu a le fale, "Ua sauni."
"Lelei e to'alua e o i tala atu o le fale e vaaia mai le to'alima, ae o le isi to'alua e vaai le vaega lea e i totonu o le umukuka, ua tou iloa ?."
10 minute ae toe ualesi mai uma vaega ua sauni, fai atu loa le ta'ita'i "Attack loa, ae sauni le isi toafa i le taimi e aumai uma tagata lea e totonu o le sela."
E le'i atoa le 20 minute ae toe ualesi mai loa le ta'ita'i poo LT "Ua uma e leai se isi o lavea, o loo ua matou o atu nei ma tagata e faamalosia."
Fai atu loa le ta'ita'i, "Vaai uma telefoni e manoamia e auai uma telefoni a le vaega lena, ua malamala mai ?."
O le taimi lena ua leva e Sera ua fiu e tatali se telefoni a Eteuati, ua sau le masalosalo a le teine, ua atoa lelei le 3 aso e le'i toe telefoni mai lava lana pe'u.
Ua oso mai isi mafaufauga ia Sera, 'E le'i iloa po'o ua maua se ana teine i o i le mea lea na fai mai o la e alu atu e maitau mai le fale, ae le iloa poo ai se fafine gutu 'oso ua faamaopo ifo i o ?'.